Sarawak terima keputusan BNM tidak luluskan permohonan lesen bank digital

KUCHING, 2 Mei - Premier Sarawak, Tan Sri Abang Johari Tun Openg menerima keputusan Bank Negara Malaysia (BNM) yang tidak meluluskan pemohonan kerajaan negeri untuk memperolehi lesen bank digital.Beliau berkata ia tidak menjadi masalah dan Sarawak tidak perlu untuk membuat pemohonan semula.“Ia tidak menjadi masalah, lagi pun Sarawak sudah mempunyai S Pay Global,” katanya selepas menghadiri Majlis Rumah Terbuka Yang di-Pertua Negeri  Sarawak Tun Abdul Taib Mahmud dan isteri Toh Puan Ragad Kurdi Taib S Pay Global adalah platform mudah alih teknologi kewangan (fintech) yang dibangunkan oleh kerajaan Sarawak.

Konsortium Sarawak yang tidak tersenarai untuk memperolehi lesen bank digital itu adalah Revenue Group dan Kenangan Investment Bank Berhad.Pada 29 April lepas, BNM dalam satu kenyataan berkata hanya lima sahaja pemohonan untuk mendapatkan lesen bank digital diluluskan, tiga daripada konsortium itu adalah Boost Holding Sdn Bhd dan RHB Bank Berhad, GXS Bank Pte dan Kuol Brothers Sdn Bhd yang diberikan lesen di bawah Akta Perkhidmatan Kewangan 2013.Sementara itu, dua lagi konsortium yang layak adalah Aeon Financial Service, Aeon Credit Service Berhad dan MoneyLion Inc serta KAF Investment Bank yang akan diberikan lesen di bawah Akta Perkhidmatan Kewangan Islam 2013.- BERNAMA


BMTKM Fasa 1: libatkan 5,000 KIR

PASIR MAS, 1 Mei- Program Pembasmian Kemiskinan Tegar Keluarga Malaysia (BMTKM) fasa 1 yang akan bermula pertengahan Mei ini membabitkan 5,000 Ketua Isi Rumah (KIR) daripada 80 lokaliti terlibat. Menteri di Jabatan Perdana Menteri (Ekonomi) Datuk Seri Mustapa Mohamed berkata, ia melibatkan empat negeri yang mempunyai kadar kemiskinan tegar tertinggi termasuk Sabah, Sarawak, Kelantan dan Kedah. Menurut beliau, BMTKM telah dilaksanakan sejak 50 tahun lalu namun kali ini pendekatan dilakukan secara lebih bersasar, holistik dan bersepadu. Dua agensi bertanggungjawab iaitu Unit Perancang Ekonomi (EPU) dan Unit Penyelarasan Pelaksanaan (ICU) Jabatan Perdana Menteri akan menjadi pemudahcara dalam memastikan pelaksanaan program tersebut berjalan dengan lancar. "Ada dasar pemisah atau 'exit policy' hujung tahun 2025 maka tiada dah,mereka harus berdikari . Kerajaan beri bantuan dalam bentuk ekonomi untuk menjana pendapatan lepas tu akhir tahun 2025 mereka patut melepasi paras garis kemiskinan jadi itulah tujuan kita, program ini program penting,Malaysia nak jadi sebuah negara maju berpendapatan tinggi kita tak boleh terima hakikat ada yang terlalu miskin, tak cukup makan itu lah tujuannya," kata Mustapa.Ujarnya lagi program berlangsung selama tiga tahun melibatkan keseluruhan 1,000 lokaliti seluruh negara.Beliau menyatakan demikian selepas mengadakan pertemuan dengan 12 KIR di Kampung Jejawi, Pasir Mas yang terpilih bagi BMTKM.  Menerusi program itu, Mustapa yang juga Ahli Parlimen Jeli berkata, sebanyak 240 lokaliti terlibat tahun ini. Pelaksanaan pendekatan baharu ini akan dipantau setiap tiga bulan bagi memastikan intervensi yang berkesan sekiranya pencapaian tidak memuaskan.

(Datuk Seri Mustapa Mohamed mengadakan pertemuan dengan 12 KIR di Kampung Jejawi, Pasir Mas yang terpilih bagi BMTKM)


PNB sandar keyakinan Pengerusi baharu Sapura Energy

(PNB menyokong keputusan Lembaga Pengarah sapura Energy Bhd mengenai pelantikan Datuk Mohammad Azlan Abdullah sebagai Pengerusi berkuat kuasa 7 Mei, 2022/FOTO BERNAMA)

KUALA LUMPUR, 30 April- Permodalan Nasional Bhd (PNB) meyakini kepimpinan Pengerusi yang baharu dilantik iaitu Datuk Mohammad Azlan Abdullah dalam mengemudi Sapura Energy Bhd (SEB) melalui proses penstrukturan dan pemulihan syarikat.Dalam satu kenyataan hari ini, PNB berkata ia menyokong keputusan Lembaga Pengarah SEB mengenai pelantikan Azlan sebagai Pengerusi berkuat kuasa 7 Mei, 2022.Dalam pada itu, pengurus dana itu mengucapkan terima kasih kepada Tan Sri Shamsul Azhar Abbas atas khidmatnya.

"Beliau telah memainkan peranan penting dalam membimbing SEB mendepani tekanan pandemik COVID-19 dan peralihan kepimpinan baru-baru ini di SEB," katanya.PNB mengesahkan Shamsul terdahulu telah menyatakan persaraannya sebagai Pengarah Nomini PNB dan Pengerusi SEB. -BERNAMA


FAMA Melaka sasar RM1.5 juta Jualan Semarak Syawal

JASIN, 30 April- Lembaga Pemasaran Pertanian Persekutuan (FAMA) Melaka menyasarkan nilai jualan kira-kira RM1.5 juta sepanjang program Jualan Semarak Syawal bermula 24 April lepas hingga Isnin ini (2 Mei).Exco Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman berkata program yang berlangsung di outlet pemasaran FAMA itu melibatkan 308 usahawan yang menjual barangan keperluan sempena sambutan Aidilfitri."Terdapat 85 outlet pemasaran di seluruh negeri iaitu sembilan pasar tani, lima Agrobazaar Rakyat (ABR), 21 Agrobazaar Kedai Rakyat (AKR) dan 50 Melaka Agro Market (MAM) yang memberi peluang kepada usahawan menjana pendapatan tambahan."Selain barangan segar seperti daging, ayam dan sayur-sayuran, pengguna juga berpeluang mendapatkan bekalan juadah Aidilfitri seperti ketupat, rendang, lemang dan kuih-muih," katanya kepada pemberita di sini, hari ini.Terdahulu beliau merasmikan program Semarak Syawal peringkat negeri di Pasar Tani Jasin yang turut dihadiri Ahli Lembaga Pengarah FAMA Datuk Ghazale Muhamad.Menurut Abdul Razak FAMA Melaka turut memperkenalkan jualan Bakul Syawal berharga RM10, yang menawarkan bahan memasak sajian Aidilfitri seperti daun kunyit, kunyit hidup, lengkuas, bawang merah, serai, cili merah dan halia dengan penjimatan RM5 berbanding di pasaran.

Katanya pengguna juga digalak mendapatkan barangan keperluan di portal Agrobazaar Online (ABO) dengan terdapat lebih 130 unit penyimpanan stok (SKU) dan penyertaan 80 usahawan dalam talian yang mampu memenuhi keperluan pengguna bagi membuat persiapan lebaran."FAMA menyasarkan nilai jualan RM150,000 menerusi platform portal ABO sepanjang Jualan Semarak Syawal ini dengan pengguna yang membuat pesanan boleh mengambil tempahan mereka di tiga lokasi pengambilan iaitu di Agrobazaar FAMA Ayer Keroh, Aeon Bandaraya dan Pasar Tani Jasin," katanya.Sementara itu beliau menasihatkan pengguna supaya tidak gusar dengan bekalan barangan untuk persiapan menyambut Aidilfitri kerana mencukupi termasuk bekalan telur ayam memandangkan Melaka juga adalah negeri pengeluar.


Hotel Paya Bunga sasar pendapatan RM13 juta tahun ini

KUALA TERENGGANU, 30 April- Hotel Paya Bunga (PB), milik penuh kerajaan Terengganu menyasarkan pendapatan RM13 juta pada 2022 menerusi pelbagai pakej perkhidmatan yang ditawarkan.Pengerusi Ahli Lembaga Pengarah, Ahmad Shah Muhamed berkata setakat suku pertama tahun ini, hotel itu mencatatkan pendapatan sebanyak RM4.1 juta.Beliau berkata, pengurusan Hotel PB kini memperhebat promosi pakej istimewa untuk menarik kedatangan pengunjung termasuk tawaran pakej penginapan, dewan konvensyen dan makanan untuk memastikan sasaran itu tercapai.“Sasaran ini realistik berdasarkan peningkatan perolehan yang sangat memberangsangkan sejak tahun lepas. Hotel PB memperoleh pendapatan sebanyak RM11.2 juta pada 2021 iaitu peningkatan 62% daripada hanya RM6.9 juta pada 2020.“Keuntungan sebelum cukai dan pelarasan pula meningkat 1,130% daripada RM260,000 pada 2020 kepada RM3.2 juta pada 2021,” katanya kepada pemberita di sini, hari ini.Hotel bertaraf tiga bintang itu mula beroperasi pada 2019 dengan kapasiti 208 bilik pelbagai jenis dan merupakan hotel patuh syariah yang pertama di Terengganu.Ahmad Shah berkata, peningkatan mendadak yang dicatatkan pada tahun lepas adalah hasil promosi berterusan yang dilakukan pengurusan hotel setelah kerajaan mula melonggarkan prosedur operasi standard (SOP) COVID-19 yang memberi ruang lebih banyak penganjuran acara berskala besar serta kedatangan pelancong sebaik sahaja sempadan negeri dibuka.Beliau berkata, Hotel PB optimis dapat mencapai sasaran pada 2022 didorong pertambahan kemasukan pelancong luar negara ke Terengganu setelah negara memasuki fasa peralihan ke endemik bermula 1 April lepas.Meskipun bergelut dengan pelbagai cabaran sepanjang dua tahun lepas, Hotel PB sangat mengambil berat kebajikan 120 pekerjanya, malah tidak ada seorang pun kakitangan diberhentikan atau dikurangkan gaji, katanya.

“Kenaikan gaji tahunan tetap dilaksanakan pada 2020 dan 2021. Selain itu, bonus bersamaan dua bulan gaji telah diberikan pada 2020 dan 2021,” katanya.Beliau berkata kualiti perkhidmatan juga membolehkan Hotel PB menerima anugerah antarabangsa daripada Universal Crescent Standard Centre (UCSC) sebagai Pengiktirafan Standard Kualiti Islam bagi kategori hotel pada 2021 hingga 2023.“Kita juga berjaya mengekalkan penarafan melebihi lapan daripada maksimum 10 oleh Hotels.com iaitu 8.2 dan Agoda memberi 8.6 pada 2020 dan 2021,” katanya.


5 konsortium dapat lesen bank digital

KUALA LUMPUR, 30 April - Lima konsortium berjaya mendapatkan lesen bank digital setelah mendapat kelulusan Menteri Kewangan Malaysia.Bank Negara Malaysia (BNM) dalam satu kenyataan memaklumkan, tiga daripada lima konsortium tersebut dimiliki secara majoriti oleh warga Malaysia.Menurut Bank Pusat itu, tiga pemohon Konsortium Boost Holdings dan RHB Bank Berhad; GXS Bank dan Kuok Brothers serta Sea Limited dan YTL Digital Capital akan dilesenkan dibawah Akta Perkhidmatan Kewangan 2013 (APK).

Manakala, dua konsortium terdiri daripada AEON Financial Service-AEON Credit Service-MoneyLion Inc, dan KAF Investment Bank Sdn. Bhd. akan dilesenkan di bawah Akta Perkhidmatan Kewangan Islam 2013 (APKI).Syor muktamad kepada Menteri Kewangan telah dibincangkan dan disahkan terlebih dahulu oleh Jawatankuasa Pengurusan BNM.Pemohon berjaya akan melalui tempoh persediaan dari segi operasi, yang akan disahkan Bank Pusat melalui audit sebelum memulakan operasi. Proses tersebut dijangka mengambil masa antara 12 hingga 24 bulan.


Pasaran getah dijangka terus catat dagangan perlahan, lengang minggu depan

KUALA LUMPUR, 30 April- Pasaran getah Malaysia dijangka terus mengalami dagangan perlahan dan lengang minggu depan berikutan tempoh dagangan hanya beberapa hari berikutan Hari Pekerja dan Hari Raya Aidilfitri, menurut Bekas Presiden Persatuan Pengeluar Sarung Tangan Getah Malaysia (MARGMA), Denis Low.Beliau berkata harga dan permintaan akan kekal dalam jajaran kecil dan berpotensi bergerak perlahan ke arah lebih rendah.“Hujan dilaporkan berlaku di kawasan pengeluaran getah sekali gus menyebabkan pengeluaran yang lebih rendah, bagaimanapun, berikutan permintaan pasaran yang diramalkan terhad, harga mungkin kekal stabil.“Musim daun pokok getah luruh hampir tamat dan hasil pengeluaran daripada pokok akan meningkat pada masa akan datang,” katanya kepada Bernama.Low berkata konflik di Ukraine adalah membimbangkan dan menyebabkan situasi tidak menentu yang ketara di Eropah yang mana impaknya turut dirasai di negara-negara lain.“Pemangkin pertumbuhan adalah kecil meskipun pandemik telah menjadi endemik. Rancangan pemulihan besar-besaran dunia kini dijejaskan oleh konflik Ukraine dan kemunculan semula varian Omicron.“Seperti kelaziman, harga dan permintaan yang lebih tinggi terhadap getah sentiasa bergerak apabila orang ramai dan logistik bergerak seiringan,” katanya.Dalam pada itu, seorang lagi peniaga berkata pasaran getah diramal lengang minggu depan berikutan cuti Hari Raya Aidilfitri.Beliau berkata pergerakan pasaran niaga hadapan getah serantau, ringgit dan penanda aras harga minyak mentah akan terus mempengaruhi pergerakan harga di tengah-tengah situasi tidak menentu akibat konflik Rusia-Ukraine yang berpanjangan dan kekangan di China disebabkan lonjakan kes COVID-19.“Pengendali pasaran akan memantau Indeks Pengurus Pembelian (PMI) pembuatan China yang akan datang dan keputusan mesyuarat Rizab Persekutuan (Fed) Amerika Syarikat (AS) mengenai kenaikan kadar faedah untuk isyarat seterusnya,” katanya.

Bagi minggu baru berakhir, pasaran getah diniagakan kebanyakannya rendah, diheret turun oleh petunjuk lemah pasaran getah serantau, prospek kenaikan kadar faedah Fed AS yang agresif minggu depan dan jangkitan COVID-19 yang meningkat di China.Berasaskan mingguan, harga rujukan getah fizikal Lembaga Getah Malaysia (LGM) untuk Getah Mutu Malaysia (SMR) 20 merosot 16.0 sen kepada 697.0 sen sekilogram manakala susu getah pukal berkurangan 5.5 sen kepada 649.5 sen sekilogram.Pada pukul 5.00 petang, harga penutup LGM bagi SMR 20 berada pada 697.5 sen sekilogram manakala susu getah pukal pada 651.0 sen sekilogram.


Anak syarikat Petronas tarik diri daripada lapangan Yetagun di luar persisir Myanmar

KUALA LUMPUR, 29 April- Anak syarikat Petronas, Petronas Carigali Myanmar Inc (PCMI) dan PC Myanmar (Hong Kong) Ltd (PCML) telah mengumumkan untuk menarik diri daripada Blok M12, M13 dan M14 yang terletak di lapangan Yetagun, luar pesisir Myanmar.Petronas dalam satu kenyataan berkata keputusan itu dibuat berikutan semakan semula tekno-komersial secara menyeluruh seiring dengan strategi rasionalisasi aset Petronas untuk portfolio yang sesuai dengan hasrat pertumbuhannya berikutan perubahan persekitaran industri dan peralihan tenaga yang berlaku sekarang.“PCML telah mengendalikan Projek Gas Yetagun sejak tahun 2003, ia memegang 40.9 peratus kepentingan penyertaan.

“Rakan kongsi lain termasuk Myanma Oil & Gas Enterprise (20.5 peratus), Nippon Oil Exploration (Myanmar) Ltd (19.3 peratus) dan PTTEP International Ltd (19.3 peratus),” katanya.- BERNAMA


Ambank Group lantik md nor yusof sebagai pengerusi

KUALA LUMPUR,29 April- AmBank Group telah mengumumkan pelantikan Tan Sri Md Nor Yusof sebagai pengerusi baharunya.AMMB Holdings Bhd dalam satu makluman kepada Bursa Malaysia berkata pelantikan itu dibuat berikutan persaraan pengerusi bukan bebas bukan eksekutifnya Tan Sri Azman Hashim hari ini. "Md Nor mempunyai kerjaya yang cemerlang dengan lebih 40 tahun pengalaman pengurusan kanan serta peringkat lembaga pengarah termasuk kepakaran yang luas dalam sektor perkhidmatan kewangan," kata kumpulan itu. Azman menyatakan keyakinan bahawa pengerusi baharu ini mampu membimbing lembaga pengarah serta pasukan pengurusan kanan bagi memastikan AmBank kekal sebagai institusi perbankan dan kewangan yang hebat di Malaysia.

(AmBank Group telah mengumumkan pelantikan Tan Sri Md Nor Yusof sebagai pengerusi baharunya)

"Saya berbesar hati untuk menyerahkan baton kepada Md Nor Yusof. Saya mempunyai keyakinan penuh bahawa dengan pengalamannya serta kepakaran yang luas termasuk rekod kejayaan yang terbukti, AmBank akan terus berkembang lebih kukuh di bawah kepimpinannya," kata beliau lagi.-BERNAMA


Public Mutual umum agihan RM166 juta untuk 10 dana

KUALA LUMPUR, 29 April - Public Mutual Bhd, anak syarikat milik penuh Public Bank, mengumumkan agihan berjumlah lebih RM166 juta bagi 10 dana untuk tahun kewangan berakhir 30 April, 2022.Syarikat itu berkata pengagihan kasar 10 sen seunit diisytiharkan bagi PB Dynamic Allocation Fund, dua sen seunit untuk Public Ehsan Mixed Asset Growth Fund, 1.75 sen seunit bagi Public Far-East Telco and Infrastructure Fund, dan 1.5 sen seunit bagi Public Select Mixed Asset Conservative Fund serta Public Ehsan Mixed Asset Conservative Fund.Dana-dana lain adalah Public Tactical Allocation Fund, Public Select Mixed Asset Growth Fund, dan Public Far-East Balanced Fund (satu sen seunit setiap dana), manakala untuk Public Islamic Asia Dividend Fund dan Public Islamic Dividend Fund menerima setengah sen seunit setiap dana.

Public Mutual, syarikat unit amanah swasta terbesar di Malaysia dengan lebih daripada 170 dana di bawah pengurusannya, juga merupakan penyedia skim persaraan swasta (PRS) yang diluluskan, menguruskan sembilan dana PRS.Sehingga akhir Mac 2022, saiz dana yang diuruskan syarikat itu bernilai kira-kira RM100 bilion. - BERNAMA


Lima konsortium Berjaya dapatkan lesen Bank Digital Malaysia

KUALA LUMPUR, 29 April - Lima konsortium iaitu Boost Holdings Bhd-RHB Bank Bhd, GXS Bank Pte Ltd-Kuok Brothers Sdn Bhd, Sea Ltd-YTL Digital Capital Sdn Bhd, AEON Financial Service Co Ltd-AEON Credit Service (M) Bhd-MoneyLion Inc dan KAF Investment Bank Sdn Bhd berjaya mendapatkan lesen bank digital Malaysia.Dalam kenyataan hari ini, Bank Negara Malaysia (BNM) berkata Boost-RHB Bank, GXS Bank-Kuok Brothers dan Sea Ltd-YTL Digital Capital dilesenkan di bawah Akta Perkhidmatan Kewangan 2013 (APK).Manakala konsortium AEON Financial Service-AEON Credit-MoneyLion dan KAF Investment Bank dilesenkan di bawah Akta Perkhidmatan Kewangan Islam 2013 (APKI).   Menurut bank pusat, tiga daripada lima konsortium itu dimiliki secara majoriti oleh warga Malaysia iaitu Boost Holdings dan RHB Bank, Sea Ltd dan YTL Digital Capital serta KAF Investment Bank.BNM berkata pemohon yang berjaya akan melalui tempoh persediaan dari segi operasi yang akan disahkan oleh BNM melalui audit sebelum pemohon boleh memulakan operasi. Proses ini mungkin mengambil masa antara 12 dan 24 bulan. Gabenor Tan Sri Nor Shamsiah Mohd Yunus berkata bank digital dijangka dapat meningkatkan lagi rangkuman kewangan.

Katanya melalui penerapan teknologi digital secara lebih meluas untuk transaksi harian, pihaknya dapat memberikan lebih banyak peluang kepada masyarakat untuk mengambil bahagian dalam kegiatan ekonomi dengan mengatasi halangan geografi, mengurangkan kos transaksi dan menggalakkan pengurusan kewangan yang lebih baik. “Bank digital boleh membantu individu dan perniagaan mendapatkan akses yang lebih baik kepada penyelesaian yang lebih khusus berteraskan analisis data.“Apabila perniagaan dilakukan secara dalam talian, perbankan digital turut menyediakan cara membuat transaksi yang lebih selamat dan mudah,” katanya.BNM berkata sejumlah 29 pemohonan yang diterima untuk lesen perbankan digital telah dinilai secara menyeluruh mengikut seksyen 10 (1) APK dan APKI yang menghendaki BNM mengambil kira semua faktor dalam Jadual 5 Akta-akta tersebut dan keperluan dasar lain yang berkaitan. Kriteria penilaian merangkumi kewibawaan dan integriti pemohon, bentuk dan kecukupan sumber kewangan, kekukuhan dan kebolehlaksanaan pelan perniagaan dan teknologi serta keupayaan untuk menangani jurang rangkuman kewangan secara berkesan.Menurut bank pusat, permohonan dinilai mengikut merit pemohon serta perbandingan yang dibuat dengan permohonan lain berdasarkan penilaian yang konsisten bagi setiap kriteria penilaian.Semakan mendatar dilaksanakan berdasarkan kriteria penilaian yang digunakan terhadap semua pemohon bagi menentukan kekukuhan relatif setiap permohonan dan mengenal pasti pemohon yang berjaya.BNM berkata penilaian yang dilaksanakan melalui empat tahap yang disokong oleh satu pasukan teknikal bersilang fungsi, satu pasukan yang menyemak permohonan dan pemerhati bebas dalaman daripada jabatan risiko dan jabatan undang-undang BNM. Syor muktamad kepada Menteri Kewangan Tengku Datuk Seri Zafrul Abdul Aziz telah dibincangkan dan disahkan terlebih dahulu oleh Jawatankuasa Pengurusan BNM. - BERNAMA


KUALA LUMPUR, 29 April- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM53.33 bilion dalam sistem konvensional dan RM30.08 bilion dalam dana Islam.

(Kadar jangka pendek kekal stabil dengan operasi BNM/FOTO hiasan)

Hari ini, bank pusat itu akan mengadakan tender pasaran wang lelongan julat tempoh matang bernilai RM5 bilion untuk jangka masa tujuh hingga 32 hari dan satu tender Qard lelongan julat tempoh matang Islam sebanyak RM5.1 bilion selama tujuh hingga 32 hari.BNM juga akan menjalankan dua tender repo berbalik, yang terdiri daripada tender RM360 juta untuk 32 hari dan tender RM500 juta selama 185 hari.Ia turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada jam 4 petang, BNM akan menawarkan sehingga RM48.2 bilion untuk tender semalaman konvensional dan RM24 bilion bagi tender semalaman Murabahah.- BERNAMA


Penyusutan nilai ringgit bersifat sementara- Penganalisis Ekonomi

KUALA LUMPUR, 29 April- Penyusutan nilai ringgit berbanding dolar Amerika minggu ini disifatkan sementara dan merupakan reaksi pasaran kepada jangkaan peningkatan kadar faedah oleh rizab persekutuan Amerika. Justeru, solusi holistik diperlukan untuk menggalakkan perbelanjaan domestik dalam kalangan rakyat sekali gus meningkatkan permintaan terhadap ringgit. Penganalisis ekonomi UniKL Business School, Profesor Madya Dr Aimi Zulhazmi Abdul Rashid berpandangan, indikator utama ekonomi termasuk aktiviti perdagangan menunjukkan asas yang kukuh berdepan tekanan luaran. "Apa yang akan dibuat oleh Federal Reserve Amerika Syarikat pada bulan Mei nanti dan ini adalah satu reaksi pasaran. Malaysia sebenarnya mempunyai 'fundamental' yang kukuh kerana kita mempunyai lebihan dagangan yang tinggi juga pertumbuhan eksport yang tinggi. Ekonomi domestik yang mula berkembang kembali setelah lemah dua tahun akibat pelaksanaan PKP," katanya.

(Penganalisis ekonomi UniKL Business School, Profesor Madya Dr Aimi Zulhazmi Abdul Rashid)

Tambahnya, kempen beli barangan buatan Malaysia misalnya merupakan langkah berkesan menampan kesan inflasi. Semalam, nilai ringgit merosot pada kadar 4.36 mata berbanding dolar menjelang pengumuman Rizab Persekutuan Amerika, selain krisis Rusia-Ukraine yang terus mempengaruhi pasaran.


Niaga hadapan FBM KLCI dibuka tinggi

KUALA LUMPUR, 29 April - Kontrak niaga hadapan (FKLI) FTSE Bursa Malaysia KLCI (FBM KLCI) di Bursa Malaysia Derivatives dibuka tinggi hari ini.

FKLI FTSE FBM KLCI di Bursa Malaysia Derivatives dibuka tinggi/hiasan)

Pada 9.30 pagi, kedua-dua April 2022 dan Jun 2022 menambah 2.5 mata, masing-masing kepada 1,599.0 dan 1,595.0, Mei 2022 meningkat 1.0 mata kepada 1,595.5 dan September 2022 lebih tinggi sebanyak 1.5 mata menjadi 1,581.0.

Jumlah dagangan adalah sebanyak 1,310 lot dengan kepentingan terbuka 34,656 kontrak.Sementara itu, penanda aras FBM KLCI susut 0.60 mata pada 1,596.71 daripada 1,597.31 penutup Khamis selepas 32 minit diniagakan.- BERNAMA


Pasaran getah ditutup tinggi

KUALA LUMPUR, 29 April - Pasaran getah Malaysia ditutup tinggi petang ini, menjejaki aliran menaik Bursa Niaga Hadapan Getah Shanghai apabila peningkatan nilai ringgit berbanding dolar AS diimbangi oleh harga minyak mentah penanda aras yang kukuh, kata seorang peniaga.Namun begitu, beliau menambah keuntungan yang dicatatkan tersekat apabila kelemahan data ekonomi Amerika Syarikat (AS) dan jangkaan aktiviti pembuatan China yang rendah mempengaruhi sentimen pasaran di tengah-tengah sekatan pergerakan yang berterusan di Shanghai.“Harga minyak lebih tinggi pada Jumaat, tetapi sekatan pergerakan berterusan untuk membendung COVID-19 telah menjejaskan permintaan bahan api di China menjelang cuti panjang."Bagaimanapun, kebimbangan terhadap gangguan bekalan kerana sekatan Barat yang memberi kesan kepada minyak mentah dan eksport produk dari Rusia telah menyokong harga," katanya.Memetik data keluaran dalam negara kasar (KDNK) terbaharu AS yang diterbitkan semalam, beliau berkata tanpa dijangka ia menguncup 1.4 peratus suku ke suku pada suku pertama 2022, kali pertama sejak 2020."Para pelabur kini menantikan keputusan dasar terbaru Rizab Persekutan AS yang dijangka diumumkan minggu depan," tambah peniaga itu.Menurut peniaga itu, Indeks Pengurus Pembelian (PMI) pembuatan rasmi China dijangka turun kepada 48.0 pada April, bacaan terendah sejak Februari 2020, susut daripada 49.5 pada Mac ekoran sekatan pergerakan secara meluas yang telah menyebabkan pengeluaran terhenti dan mengganggu rantaian bekalan.

Ini, tambah beliau memberikan petanda kurang baik untuk prospek ekonomi pada suku kedua.Sementara itu, harga Lembaga Getah Malaysia (LGM) untuk Getah Mutu Malaysia 20 (SMR 20) meningkat 15.5 sen kepada 697.0 sen sekilogram (kg) sementara lateks pukal menokok enam sen kepada 649.5 sen sekg.Pada jam 5 petang, harga penutup LGM untuk SMR 20 ialah pada 697.5 sen sekg manakala lateks pukal pada 651.0 sen sekg.Pasaran getah akan ditutup mulai 2 hingga 4 Mei sempena cuti umum Hari Pekerja dan cuti Hari Raya Aidilfitri. Pasaran akan beroperasi semula pada 5 Mei. - BERNAMA


Blue Ring Hole produk pelancongan baharu negara - Nancy

LAHAD DATU, 28 April- Kementerian Pelancongan, Seni dan Budaya (MOTAC) mengenal pasti tapak selaman skuba ikonik dikenali sebagai Blue Ring Hole di Terumbu Tingkayu, Teluk Darvel di sini sebagai produk pelancongan baharu negara.Menterinya, Datuk Seri Nancy Shukri berkata difahamkan hanya terdapat 10 tapak Blue Hole di seluruh dunia dengan masing-masing mempunyai satu struktur lubang biru, tetapi di Lahad Datu ia lebih menarik kerana Blue Ring Hole ditemukan dengan dua struktur lubang biru."Lawatan saya ke Blue Ring Hole hari ini, dari MOTAC kami membantu untuk mempromosikan produk pelancongan baharu, selepas kita beransur pulih dari COVID-19 kita mencari produk baharu untuk negara kita," katanya kepada pemberita di sini hari ini. Blue Ring Hole yang dikenali sebagai Takat Tenggiri dalam kalangan nelayan tempatan itu, terletak kira-kira 20 kilometer dari bandar Lahad Datu dan mengambil masa 30 minit untuk ke lokasi menggunakan bot laju.Dalam pada itu Nancy berkata banyak aktiviti pelancongan yang boleh dilakukan di tempat berkenaan termasuk aktiviti selaman skuba dan selam snorkel. "Pelancong domestik atau antarabangsa yang mahu menikmati percutian berbeza yang jauh dari bandar, boleh ke sini," katanya.Sementara itu, beliau berkata pihaknya melihat banyak produk pelancongan di Sabah; boleh dipromosikan termasuk aspek seni dan kebudayaan.

"Masih belum banyak diketengahkan dan saya percaya seni, budaya dan warisan penduduk Sabah ini mampu menjadi produk pelancongan yang akan mengiringi produk pelancongan fizikal yang ada, misalnya produk makanan," katanya. Menurutnya, penduduk tempatan perlu mengambil peluang untuk bersama kerajaan bagi mengetengahkan produk yang boleh menjana pendapatan komuniti serta negara.Nancy berkata MOTAC komited memastikan usaha membangunkan semula industri pelancongan agar berada di landasan betul dan dapat dicapai dalam jangka waktu ditetapkan.


Nilai ringgit susut sedikit berbanding dolar AS pada sesi awal urus niaga

KUALA LUMPUR, 28 April - Nilai ringgit menyusut sedikit berbanding dolar AS ketika memulakan urus niaga pagi ini di tengah-tengah permintaan yang kukuh untuk mata wang Amerika Syarikat itu, kata seorang penganalisis.Pada jam 9.13 pagi, mata wang tempatan diniagakan pada 4.3575/3600 daripada dolar AS berbanding penutupan urus niaga Rabu pada 4.3565/3605.Peniaga ActivTrades Dyogenes Rodrigues Diniz berkata prestasi nilai dolar AS yang bertambah baik adalah disebabkan jangkaan kenaikan kadar faedah sebanyak 0.5 peratus pada mesyuarat Jawatankuasa Pasaran Terbuka Persekutuan (FOMC) yang akan diadakan pada awal Mei.“Dolar AS terus meningkat berbanding ringgit tetapi pada kadar yang lebih perlahan."Bagaimanapun, dolar AS sudah mula menunjukkan tanda-tanda 'keletihan" daripada pergerakan kenaikan harga yang meluas," katanya kepada Bernama.Selain itu, beliau menambah perang di Ukraine dan pandemik COVID-19 baru-baru ini di Asia telah menyaksikan pelabur meninggalkan aset berisiko tinggi dan mencari aset selamat seperti dolar AS.

“Tahap seterusnya untuk penjual ialah pada 4.3660."Pada masa ini nampaknya tidak mungkin pergerakan dolar AS berbanding ringgit akan dapat menembusi paras berkenaan tanpa terlebih dahulu melihat penyusutan semula yang besar," tambahnya.Sementara itu, ringgit diniagakan lebih tinggi berbanding sekumpulan mata wang utama.Mata wang tempatan mengukuh berbanding yen Jepun kepada 3.3816/3838 daripada penutup Rabu 3.4056/4090 dan meningkat berbanding euro kepada 4.5941/5967 daripada 4.6236/6278 sebelumnya.Ringgit menambah nilai berbanding dolar Singapura kepada 3.1526/1548 daripada penutup semalam 3.1592/1625 dan meningkat berbanding pound Britain kepada 5.4626/4657 daripada 5.4844/4894. - BERNAMA


KUALA LUMPUR, 26 April - Kadar antara bank jangka pendek ditutup kukuh pada Selasa susulan operasi Bank Negara Malaysia (BNM) mengurangkan lebihan mudah tunai dalam sistem kewangan.Mudah tunai dalam sistem konvensional susut kepada RM48.20 bilion daripada RM53.77 bilion pada sebelah pagi manakala dana Islam berkurangan kepada RM23.28 bilion daripada RM25.24 bilion.

(Kadar jangka pendek ditutup kukuh, disokong operasi BNM / Hiasan)

Terdahulu, bank pusat menawarkan tender pasaran wang lelongan julat tempoh matang, tender Qard lelongan julat tempoh matang Islam serta tender repo berbalik.BNM juga menyemak tender semalaman Murabahah daripada RM21.2 bilion kepada RM22.3 bilion.Pada 4 petang, BNM turut melaksanakan tender pasaran wang konvensional bagi RM48.2 bilion dan tender pasaran wang Murabahah bagi RM22.3 bilion, kedua-duanya bagi wang sehari.Kadar semalaman Islam purata pada 1.72 peratus manakala kadar seminggu, dua minggu dan tiga minggu masing-masing pada 1.78 peratus, 1.82 peratus dan 1.85 peratus.-BERNAMA


Nilai ringgit rendah sedikit berbanding Dolar AS pada awal urus niaga pagi ini

KUALA LUMPUR, 27 April - Ringgit yang mencatatkan kenaikan semalam memulakan urus niaga pagi ini rendah sedikit berbanding dolar AS berikutan timbulnya kebimbangan baharu mengenai prospek ekonomi global, kata seorang penganalisis.Pada jam 9 pagi, mata wang tempatan berada pada 4.3555/3585 berbanding dolar AS daripada penutup Selasa 4.3545/3570.Ketua Ekonomi Bank Islam Malaysia Bhd Mohd Afzanizam Abdul Rashid berkata beberapa siri pengumuman pendapatan korporat bagi suku pertama agak bercampur-campur, sekali gus mencadangkan prospek yang mencabar kerana syarikat perlu berdepan dengan peningkatan kos perniagaan, terutamanya bahan mentah dan tenaga buruh.“Situasi geopolitik masih lagi belum selesai dengan Rusia dijangka menghentikan eksport gas mereka ke Poland dan Bulgaria."Kebimbangan mengenai sekatan pergerakan meningkat di Beijing memandangkan ia telah memulakan keperluan ujian besar-besaran berikutan peningkatan kes COVID-19," katanya kepada Bernama.Dalam pada itu Mohd Afzanizam berkata ringgit dijangka kekal sekitar paras rintangan RM4.36 hari ini.

Mata wang tempatan diniagakan kebanyakannya tinggi berbanding mata wang utama yang lain.Ringgit menyusut nilai berbanding yen Jepun kepada 3.4142/4168 daripada penutup Selasa pada 3.4065/4087  tetapi meningkat berbanding euro kepada 4.6356/6388 daripada 4.6532/6559.Ia menambah nilai berbanding dolar Singapura kepada 3.1584/1609 berbanding penutupan semalam 3.1697/1720 dan meningkat berbanding pound Britain kepada 5.4797/4834 daripada 5.5359/5391.- BERNAMA


Bank Rakyat umum dividen 15 peratus bagi tahun kewangan 2021

KUALA LUMPUR, 25 April- Kumpulan Bank Rakyat mengumumkan pembayaran dividen sebanyak 15 peratus bagi tahun kewangan berakhir 31 Disember 2021.Menurut Menteri Pembangunan Usahawan dan Koperasi (KUSKOP) Tan Sri Noh Omar, pembayaran dividen berjumlah RM429.50 juta kepada 827,066 individu dan anggota koperasi, akan dikreditkan bermula hari ini."Tahun lepas 13 peratus, sebelum pada itu 14 peratus, turun 13 peratus sikit, tahun ini naik 15 peratus, walaupun kita sedia maklum dalam keadaan ekonomi negara kita dilanda COVID-19 dan juga dalam usaha Bank Rakyat memberikan pelbagai bantuan.“Pencapaian ini adalah hasil daripada komitmen Bank Rakyat untuk merealisasikan mandat yang dipertanggungjwabkan bagi memperkasa kesejahteraan ekonomi anggota dan pelanggannya," katanya pada sidang media pengumuman dividen Bank Rakyat dan prestasi kewangan Kumpulan Bank Rakyat bagi tahun kewangan berakhir 31 Dis, 2021 di ibu negara.

(Menteri Pembangunan Usahawan dan Koperasi, KUSKOP Tan Sri Noh Omar)

Bank Rakyat sentiasa prihatin terhadap keperluan penerima dividennya, yang mana 30 peratus daripada penerima individu adalah daripada golongan B40 dan 20 peratus daripada penerima kalangan anggota koperasi juga merupakan golongan B40.Sebanyak RM1.63 bilion keuntungan sebelum cukai dan zakat dicatatkan Bank Rakyat manakala keuntungan bersih berjumlah RM1.86 bilion bagi tahun kewangan berakhir 31 Disember 2021.Prestasi memberangsangkan itu dicapai melalui kekukuhan asas dan fokus terhadap aktiviti teras walaupun wujudnya ketidaktentuan ekonomi akibat COVID-19.Keuntungan bersih disumbangkan oleh liabiliti cukai tertunda yang lebih rendah pada tahun semasa.Sementara itu, Pengerusi Bank Rakyat, Datuk Abd Rani Lebai Jaafar berkata Bank Rakyat masih berada pada landasan dengan prestasi kewangan 2021 yang memberangsangkan didorong oleh aktiviti pembiayaan dan pelaburan kumpulan serta kos pendanaan yang lebih kecil susulan kadar dasar semalaman (OPR) yang rendah.Beliau berkata di samping itu, peruntukan penjejasan juga lebih rendah pada tahun semasa, sejajar dengan aliran industri yang turut meningkatkan prestasi kumpulan.“Pencapaian ini turut didorong oleh pendapatan operasi bersih kumpulan yang meningkat sebanyak 3.2 peratus kepada RM3.52 bilion daripada RM3.41 bilion sebelum ini (tahun kewangan 2020).“Ini dibantu oleh kos dana yang lebih rendah, hasil daripada pengurusan aset liabiliti yang berkesan selain Akaun Semasa-i dan Akaun Simpanan-i (CASA) yang lebih tinggi kepada RM9.23 bilion daripada RM8.28 bilion sebelum ini,” katanya.Beliau berkata kumpulan juga dapat mengekalkan nisbah kos kepada pendapatan yang sihat di bawah 40 peratus iaitu lebih rendah daripada purata industri, hasil daripada aktiviti pengurusan kos yang efektif. Dalam melangkah ke hadapan, Bank Rakyat akan terus menumpukan bidang pertumbuhan baharu, terutama untuk memanfaatkan potensi yang boleh diterokai dalam perniagaan dan operasi menerusi transformasi digital bagi mewujudkan nilai jangka panjang kepada pemegang saham.


Ringgit kekal berdaya saing - MoF

KUALA LUMPUR, 24 April - Kementerian Kewangan (MoF) memaklumkan mata wang tempatan kekal berdaya saing. Manakala, inflasi terkawal walaupun terdapat gangguan daripada ketegangan geopolitik dan ketidaktentuan global.Kedudukan luaran Malaysia yang kukuh meningkatkan keupayaan negara dengan ketara untuk bertahan daripada ketidaktentuan dan kejutan luaran tersebut.

(Nilai ringgit yang fleksibel akan terus memberi manfaat kepada ekonomi Malaysia / FOTO Hiasan)

Melalui kenyataan, MoF menyatakan kedudukan luaran itu termasuk lebihan akaun semasa yang baik dan kedudukan pemiutang luaran bersih.

Tambahnya, asas-asas Malaysia kekal teguh seperti yang ditunjukkan oleh pertumbuhan dan daya saing eksport yang konsisten, rizab antarabangsa yang mencukupi serta trajektori inflasi yang rendah berbanding negara di rantau ini.

Ringgit mencecah paras 4.30 berbanding dolar Amerika pada Jumaat lepas, paras terakhir dilihat pada Jun 2020.Nilai ringgit yang fleksibel akan terus memberi manfaat kepada ekonomi Malaysia.Ini meliputi memudahkan pelarasan sektor luaran yang bersesuaian dan melindungi ekonomi domestik daripada kejutan global yang memberikan kesan negatif.


Harumanis Perlis: Karnival jualan terus dari ladang di AEON AU2

KUALA LUMPUR, 23 April- Penggemar mangga Harumanis di ibu negara kini berpeluang membeli dan menikmati kelazatan buah ikon negeri Perlis itu dengan harga ladang pada Karnival Jualan Terus Dari Ladang (JTDL) Mangga Harumanis Perlis 2022 di Pasaraya AEON AU2 Setiawangsa di sini.Karnival tiga hari anjuran Lembaga Pemasaran Pertanian Persekutuan (FAMA) dengan kerjasama Kerajaan Negeri Perlis yang bermula semalam itu bertujuan membawa Harumanis khas dari Perlis kepada penggemarnya di sini.Exco Pertanian dan Industri Asas Tani Negeri Perlis Nurulhisham Yaakob berkata keistimewaan karnival kali ini adalah harga promosi ladang kepada pembeli setelah karnival seumpama itu tidak dilaksanakan sejak dua tahun lepas berikutan penularan wabak COVID-19 yang melanda negara."Yang istimewanya kita boleh jual (mangga Harumanis) secara terus dan pengunjung yang hadir juga boleh mempelajari dan mengenali sendiri Harumanis yang dikeluarkan dari Perlis, dari segi saiz, bentuk buah, rasa serta kelazatannya," katanya pada sidang media di karnival itu di sini hari ini.Ketika ditanya mengenai perancangan untuk memperluaskan karnival berkenaan di negeri-negeri lain, Nurulhisham berkata setakat ini karnival itu hanya akan dianjurkan di Lembah Klang sahaja susulan bekalan Harumanis yang terhad. Turut hadir pada karnival itu Timbalan Ketua Pengarah (Pembangunan) FAMA Datuk Mohamad Mustahapa Awang dan Setiausaha Kerajaan Negeri Perlis Datuk Seri Hasnol Zam Zam Ahmad.Sementara itu, pengusaha gerai Syazwan Azri Harumanis, Syazwan Azri Samudin, 29, berkata pada karnival itu mereka menawarkan Harumanis terus dari ladang dengan harga mampu milik kepada pelanggan.Katanya, buah ikonik di reruainya itu dijual dengan harga RM25 bagi satu kilogram, berbeza dengan harga pasaran yang kebiasaannya dijual sekitar RM110 sehingga RM140 bagi 3kg."Setakat hari ini, Alhamdulillah sambutan memberangsangkan. Saya berharap agar karnival ini menerima sambutan lebih tinggi pada hari esok, selain (karnival ini) diperluaskan pada masa hadapan," katanya ketika ditemui Bernama di reruainya hari ini.

Berkongsi keterujaan, seorang pekerja swasta Mohd Khairul Effendi, 37, yang turut mengambil peluang mengunjungi reruai di karnival itu berkata beliau sudah lama tidak merasai kelazatan buah Harumanis susulan Perintah Kawalan Pergerakkan (PKP) yang berlanjutan sebelum ini.Sebelum ini saya dan keluarga bercadang ke Perlis untuk melancong dan membeli buah Harumanis ini tapi tiada rezeki akibat COVID-19. Jadi karnival ini sedikit sebanyak memenuhi hasrat untuk mendapatkan buah mangga Harumanis ini," katanya.Terdapat kira-kira 20 reruai yang beroperasi di karnival berkenaan yang dilihat rata-rata pengunjungnya tidak melepaskan peluang membeli buah ikonik negeri Perlis serta produk-produk lain seperti durian, kerepek dan kuih-muih yang ditawarkan.


Jualan kenderaan naik kepada 73,222 unit pada Mac

KUALA LUMPUR, 23 April - Jualan kenderaan di Malaysia meningkat kepada 73,222 unit Mac tahun ini berbanding 64,938 unit pada tempoh sama, tahun lepas. Persatuan Automotif Malaysia (MAA) melalui kenyataan memaklumkan jualan kenderaan komersial melonjak kepada 7,320 unit.

(Jualan kenderaan di Malaysia meningkat kepada 73,222 unit Mac tahun ini berbanding 64,938 unit pada tempoh sama, tahun lepas - MAA)

“Jumlah volum industri (TIV) pada Mac 2022 meningkat 62.5 peratus daripada Februari 2022 (45,051 unit) berikutan galakan yang agresif kepada jualan lebih tinggi oleh syarikat yang mempunyai tahun kewangan mereka berakhir pada 31 Mac, 2022 dan bulan bekerja yang lebih panjang,” menurut kenyataan MAA.Dari segi pengeluaran, sebanyak 59,908 kenderaan dikeluarkan pada Mac tahun ini berbanding 62,221 unit pada bulan sama tahun sebelumnya. MAA menjangkakan jumlah jualan kenderaan akan merekodkan prestasi lebih rendah pada April tahun ini berikutan kekurangan cip dan komponen, selain kelewatan penghantaran yang dijangka menjejaskan sebahagian syarikat."Setakat ini, kebanyakan jualan telah dipenuhi oleh syarikat yang mempunyai tahun kewangan mereka berakhir 31 Mac, 2022", katanya.


Pasaran getah dijangka lengang minggu hadapan

KUALA LUMPUR, 23 April - Urus niaga di pasaran getah Malaysia dijangka lengang minggu hadapan apabila pasaran mula bergerak ke arah cuti Hari Raya di tengah-tengah produktiviti yang lebih rendah.

Bekas Presiden Persatuan Pengilang Getah Malaysia, Denis Low berkata pasaran antarabangsa juga mendapati laluan yang lebih mantap bagi bergerak ke hadapan susulan konflik Ukraine yang masih berterusan.

"Dengan harga minyak dan gas asli yang tinggi, ia akan menjadi sukar bagi penanda aras menentukan keadaan yang lebih stabil dan menentu," katanya.Oleh itu, beliau berkata aktiviti membeli akan terhad kepada penambahan stok secara stabil, manakala pembelian spekulatif tidak menjadi rancak selepas ketiadaan pemangkin pertumbuhan dalam pasaran."Pasaran menyedari bahawa hujan berkala masih berlaku dan musim luruh kini berada di fasa terakhir, dan oleh itu, produktiviti masih terencat pada tahap tertentu," katanya.Beliau menambah akan sentiasa ada kemungkinan ketidakstabilan memandangkan konflik di Ukraine masih belum diselesaikan.Untuk minggu yang baru berakhir, pasaran getah didagangkan kebanyakannya lebih rendah, diseret oleh jangkaan yang lebih lemah dari pasaran getah serantau, data ekonomi termasuk data ekonomi China yang tidak memberangsangkan serta ramalan kenaikan kadar agresif pada Mei oleh pembuat dasar kewangan Amerika Syarikat.Pasaran ditutup pada Selasa lepas sempena cuti umum hari Nuzul Al-Quran.Secara mingguan, harga fizikal Lembaga Getah Malaysia (MRB) untuk SMR 20 menyusut sebanyak 9.0 sen kepada 713.0 sen sekilogram manakala lateks pukal berkurangan 19.0 sen kepada 655.0 sen sekilogram.Pada 5 petang Jumaat, harga penutup MRB untuk SMR 20 berada pada 715.5 sen sekilogram manakala lateks pukal disebut pada 655.5 sen sekilogram.-BERNAMA


Pengukuhan industri kewangan, jalan penyelesaian kemampanan ekonomi - G20

PUTRAJAYA, 22 April- Aspek pengukuhan industri kewangan dan daya tahan ekonomi, antara topik utama dalam perbincangan Menteri Kewangan G20, Gabenor Bank Pusat dan Bank Dunia (IMF).Menteri Kewangan, Tengku Datuk Seri Zafrul Abdul Aziz berkata mesyuarat tersebut diadakan pada hari kedua persidangan Mesyuarat-Mesyuarat Musim Bunga Bank Dunia (IMF) yang berlangsung di Amerika Syarikat."Mesyuarat dipengerusikan Menteri Kewangan Indonesia, Ibu Sri Mulyani turut menyentuh tinjauan ekonomi global termasuk kesan ekonomi daripada ketegangan geopolitik."Turut dibincangkan, strategi keluar dan dasar-dasar bagi menangani kesan jangka panjang pandemik COVID-19," kata kenyataan itu di laman Facebook rasmi beliau.

Mesyuarat diakhiri perbincangan mengenai keperluan menyediakan rangka kerja peralihan kewangan ke arah agenda kelestarian dan meningkatkan kredibiliti komitmen institusi kewangan.Jelas Tengku Datuk Seri Zafrul, kesemua negara perlu bekerjasama dan mengambil pendekatan untuk manfaat semua di sebalik situasi yang tidak menentu.Kerjasama pelbagai hala yang lebih kukuh penting bagi menjamin kesejahteraan manusia sejagat.


Konflik Ukraine-Rusia tingkatkan nilai eksport komoditi negara

PUTRAJAYA, 22 April - Nilai eksport komoditi menyaksikan peningkatan sebanyak RM31.61 bilion pada Januari dan Februari 2022, berbanding RM30.1 bilion dalam tempoh sama tahun lepas. Menteri Perusahaan Perladangan dan Komoditi (KPPK) Datuk Zuraida Kamaruddin berkata, peningkatan itu didorong oleh konflik Ukraine-Rusia serta peningkatan produktiviti.Beliau baru-baru ini menjalankan misi lawatan ke beberapa negara dalam usaha meningkatkan eksport komoditi Malaysia terutamanya kelapa sawit.Negara yang dilawati adalah Arab Saudi, Iran, India, Bangladesh, Turki, Pakistan, Mesir dan berakhir di Qatar. Jelajah Fasa pertama ini merangkumi pertemuan bersama menteri serta pemain industri negara yang terlibat."Jadi ini negara-negara yang kami berharap akan dapat kita tembusi. Memang sudah ada aktiviti import tetapi kita nak pertingkatkan import ke dalam negara-negara ini agar kita nampak kuat di negara-negara sebelah timur ini. Dan mendapat gambaran ,menawan negara-negara ini dan pertingkatkan penggunaan minyak sawit kita dan juga agrokomoditi yang lain," menurut Zuraida. Jelas Zuraida, kementeriannya telah mendapat kelulusan membawa masuk 32,000 pekerja asing untuk industri perladangan dan menjangkakan produktiviti sawit akan meningkat dengan kemasukan tenaga buruh berkenaan.Selain itu KPPK juga akan menganjurkan Malaysia International Agricommodity Expo & Summit pada 26 hingga 28 Julai ini di Pusat Pameran Dan Dagangan Antarabangsa Malaysia (MITEC). Sementara itu Zuraidi berkata, KPPK menyasarkan untuk selesaikan tuduhan Jabatan Kastam dan Perlindungan Sempadan Amerika Syarikat (CBP AS) dan Kesatuan Eropah (EU) berkaitan minyak sawit termasuk penggunaan buruh paksa dalam tempoh enam bulan pertama tahun iniSesi pendengaran bersama EU akan diadakan selama 10 hari bermula 8 hingga 18 Mei ini.

(Zuraida bercakap kepada pemberita Beliau pada Sidang Media Kementeriannya)

"Tuduhan-tuduhan yang mereka buat dan juga untuk memberikan penjelasan kepada mereka tentang terma ataupun terma-terma yang mereka tafsirkan berlainan dengan kita. Jadi bila ada hubungan ini, kita boleh memberikan mereka kefahaman," kata Zuraida.Jelasnya, KPPK meminta untuk bertemu dengan CBP AS pada bulan Ramadan ini namun masih belum mendapat maklum balas dan sedang menunggu tarikh pertemuan sesuai .


Insurans hayat: vaksinasi, perubahan strategi pasaran tarik minat

KUALA LUMPUR, 22 April- Kejayaan program vaksinasi di negara ini tidak merencatkan prestasi industri insurans hayat.Sebaliknya, ia meningkatkan kesedaran awam untuk mendapatkan perlindungan.Presiden Persatuan Insurans Hayat Malaysia, Loh Guat Lan bagaimanapun mengakui vaksinasi mengubah landskap insurans di negara ini."Perkhidmatan tidak lagi fokus pada produk. Sebaliknya, kami lebih menekankan kepada khidmat nasihat dan kos yang bergantung kepada prospek yang didekati. Menerusinya, kami bertemu pelanggan yang tepat," katanya.Prestasi turut didorong Program Baucar RM75 Perlindungan Tenang yang dilancarkan kerajaan.Tahun lalu, industri insurans hayat mencatatkan pertumbuhan 12.4 peratus atau RM12.8 bilion premium perniagaan baharu.Ia meningkat berbanding RM11.4 bilion tahun sebelumnya.


Inisiatif E kelas Usahawan, bantu golongan OKU

KUALA LUMPUR,22 April- Syarikat telelomunikasi, Maxis Berhad komited membantu golongan Orang Kurang Upaya (OKU) menerusi bengkel digital khas di bawah inisiatif E kelas Usahawan.Ketua Pemasaran dan Jenama Maxis, Tai Kam Leong berkata, ia membolehkan golongan berkenaan menambah mata pencarian dan berkomunikasi dengan mengguna peralatan digital yang betul. "Semoga peluang ini membuka pintu rezeki buat mereka dan dengan bekerjasama dengan komuniti ini, kami akan cuba menerapkan pendidikan dan pembelajaran melalui E kelas yang kami lakukan khas buat mereka," katanya.Beliau ditemui selepas Majlis Pelancaran Kempen Riang Raya Maxis di Menara Maxis, Kuala Lumpur.

(Ketua Pemasaran dan Jenama Maxis, Tai Kam Leong)

Sementara itu Ahli Dewan Negara, Datuk Ras Adiba Mohd Radzi yang juga Presiden Persatuan OKU Sentral berkata,beliau gembira apabila melihat golongan ini diberi peluang untuk menunjukkan bakat mereka sebagai pemuzik jalanan menerusi kempen yang dijalankan oleh Maxis."Saya dapat melihat sahabat- sahabat saya itu diberi peluang untuk menonjolkan bakat mereka dan semua orang dapat tengok sebab hari ini adalah video untuk Hari Raya jadi selepas ini saya berharap agar semua di luar sana dpt menghargai bakat sahabat-sahabat OKU saya," kata Ras Adiba.

(Presiden Persatuan OKU Sentral, Datuk Ras Adiba Mohd Radzi)

Kempen berkenaan mengetengahkan bakat pemuzik jalanan membabitkan golongan OKU yang mempersembahkan lagu Raya secara maya.Orang ramai boleh berkongsi rezeki dengan mengimbas kod QR untuk menderma terus kepada persatuan OKU Sentral.


Nilai ringgit terus susut berbanding dolar AS pada sesi awal dagangan

KUALA LUMPUR, 22 April - Nilai ringgit terus susut berbanding dolar AS dalam dagangan awal pagi ini berikutan potensi kenaikan kadar faedah di Amerika Syarikat (AS), kata seorang penganalisis.Pada 9.09 pagi, mata wang tempatan jatuh kepada 4.3045/3080 berbanding dolar AS daripada penutup Khamis pada 4.2875/2910.Ketua Ekonomi Bank Islam Malaysia Bhd Mohd Afzanizam Abdul Rashid berkata ringgit akan terus kekal lemah menjelang mesyuarat Jawatankuasa Pasaran Terbuka Persekutuan (FOMC) pada 3 dan 4 Mei.“Masalah yang kita lihat pada masa ini ialah kita dihujani dengan pelbagai pandangan yang datang daripada pegawai Rizab Persekutuan AS. Sesetengah pihak mungkin lebih suka kenaikan secara agresif manakala ada pula yang memilih untuk melakukan penurunan yang lebih ketara dalam pengurangan imbangan kira-kira.“Pandangan yang pelbagai ini telah menyelubungi pertimbangan pasaran yang mengakibatkan penyongsangan keluk hasil pada awal April yang kemudiannya telah menghidupkan semula idea tentang kemelesetan yang akan berlaku,” katanya kepada Bernama.Mohd Afzanizam berkata secara ringkas, terdapat penghindaran risiko yang berlebihan pada masa ini yang boleh mendorong kepada mata wang selamat yang lebih tinggi."Sehingga ketidaktentuan yang berlebihan ini dapat diredakan, kita akan terus melihat ringgit yang lebih lemah dalam tempoh terdekat," katanya.Sementara itu, rakan kongsi pengurusan SPI Asset Management Stephen Innes berkata kenaikan 50 mata asas pada Mei dan Jun telah diperkukuhkan lagi oleh pengerusi Rizab Persekutuan AS Jerome Powell."Tetapi Presiden Rizab Persekutuan San Francisco Mary Daly ada menyebut kemungkinan kenaikan 75 mata asas. Kita melihat kenaikan 50 mata asas kini telah diambil kira sepenuhnya untuk mesyuarat Julai Fed tetapi pada masa yang sama sepatutnya turut menjangkakan penetapan 75 mata asas bagi bulan Mei dan Jun,” katanya kepada Bernama.

Sementara itu, ringgit diniagakan kebanyakannya rendah berbanding sekumpulan mata wang utama.Mata wang tempatan susut berbanding yen Jepun kepada 3.3488/3517 daripada penutup Khamis 3.3478/3508 tetapi meningkat berbanding euro kepada 4.6665/6703 daripada 4.6794/6832 semalam.Nilai ringgit turut merosot berbanding dolar Singapura kepada 3.1542/1570 daripada penutupan Khamis 3.1496/1524 dan turun berbanding pound Britain kepada 5.6070/6116 daripada 5.6003/6049. - BERNAMA


PNB perkenal Rangka Kerja Kelestarian sejajar perubahan pelaburan global

KUALA LUMPUR, 21 April - Permodalan Nasional Berhad (PNB) memperkenal Rangka Kerja Kelestarian untuk membina masa depan sifar bersih sejajar dengan perubahan pelaburan global. Susulan pengenalan Rangka Kerja Kelestarian itu, PNB akan melabur RM10 bilion dalam aset hijau dan peralihan menjelang 2030. Presiden dan Ketua Eksekutif Kumpulan PNB, Ahmad Zulqarnain Onn optimis tumpuan kepada Persekitaran, Sosial dan Tadbir Urus (ESG) membawa dunia ke arah yang mampan pada masa depan. "PNB memang bertanggungjawab memimpin menangani perubahan iklim di samping menitikberatkan aspek-aspek sosial dan tadbir urus. Secara keseluruhan pelaburan PNB akan berpandukan 'asset location' yang mana berada dalam proses penelitian semula mengambil kira aspek-aspek kelestarian," katanya.

Beliau menyatakan demikian dalam sesi taklimat media Rangka Kerja Kelestarian secara maya. Rangka Kerja berkenaan menggariskan 10 komitmen untuk operasi PNB dan pelaburannya di bawah tiga teras.Selaras dengan itu, PNB telah mewujudkan dua fungsi baharu iaitu Bahagian Pengawasan Pelaburan dan Jabatan Kelestarian Perusahaan yang bertanggungjawab ke atas pelaksanaan keseluruhan Rangka Kerja tersebut.


Ringgit dibuka rendah berbanding Dolar AS

KUALA LUMPUR, 21 April - Ringgit meneruskan penyusutannya berbanding dolar Amerika Syarikat (AS) pada awal urus niaga Khamis berikutan jangkaan bahawa pihak Rizab Persekutuan AS (Fed) akan menaikkan kadar faedah dalam mesyuarat akan datang pada awal Mei ini, kata penganalisis.Pada 9 pagi ini, ringgit yang mencecah paras terendah dalam tempoh 22 bulan pada akhir urus niaga Rabu, terus menyusut kepada 4.2830/2890 berbanding dolar AS daripada 4.2800/2830, semalam.Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata ringgit dijangkakan diniagakan rendah hari ini ketika penggiat pasaran memberi tumpuan terhadap langkah Fed yang seterusnya.“Malam ini, Pengerusi Fed Jerome Powell akan bercakap sebagai panelis pada seminar Tabung Kewangan Antarabangsa. Beliau mungkin memberi penekanan untuk menjelaskan pendirian Fed mengenai langkah mengetatkan lagi dasar monetari sedia ada.“Selain itu, terdapat jangkaan bahawa kadar inflasi mungkin mencecah paras kemuncaknya tidak lama lagi, namun ini pun masih terlalu awal,” katanya kepada Bernama.

Mohd Afzanizam berkata gangguan bekalan akibat sekatan pergerakan di beberapa bahagian di China akan turut memberi tekanan harga dan menjejaskan aspek penghantaran penting di serata global.“Ini ditambah pula dengan konflik ketenteraan berterusan Rusia-Ukraine yang menyebabkan harga komoditi meningkat.“Ringkasnya, pasaran pertukaran asing amat sensitif terhadap sebarang ketidaktentuan yang ketara. Berikutan itu, para penggiat pasaran akan mencari perlindungan dengan memilih mata wang selamat seperti dolar AS,” katanya.Kalangan penggiat pasaran terbabit juga akan memantau indeks harga pengguna Malaysia bagi Mac yang dijadual diumumkan esok.Sementara itu, Rakan Pengurusan SPI Asset Management Stephen Innes berkata ringgit berkemungkinan mendapat sedikit sokongan hari ini apabila hasil Perbendaharaan AS susut manakala dolar AS lebih rendah berbanding yen Jepun.“Oleh itu, yuan yang mempunyai kaitan rapat dengan ringgit, akan lemah jika pihak People's Bank of China (PBoC) terus menyebabkan penurunan yuan bagi meningkatkan eksport.“Secara idealnya, ringgit akan mencatat prestasi lebih baik jika PBoC mengurangkan kadar faedah bagi merangsang pertumbuhan domestik serta import dan itu masih belum berlaku," katanya kepada Bernama. Sementara itu, ringgit diniagakan bercampur-campur berbanding kelompok mata wang utama.Ringgit susut berbanding dolar Singapura kepada 3.1380/1426 daripada 3.1371/1398 semalam namun meningkat berbanding yen Jepun kepada 3.3427/3476 daripada 3.3432/3458.Unit tempatan itu rendah berbanding pound Britain kepada 5.5910/5989 daripada 5.5781/5820 dan meningkat berbanding euro kepada 4.6415/6480 daripada 4.6468/6501. - BERNAMA


Niaga hadapan KLIBOR tidak catat dagangan pada sesi awal

KUALA LUMPUR, 21 April- Kontrak niaga hadapan Kadar Tawaran Antara Bank Kuala Lumpur (KLIBOR) tiga bulan di Bursa Malaysia Derivatives dibuka tanpa sebarang dagangan pada Khamis.Pada 9.39 pagi, bulan semerta April 2022, Mei 2022, Jun 2022 dan September 2022 ditetapkan pada 97.23.

Jumlah dagangan dan kepentingan terbuka juga kekal sifar. - BERNAMA


RAKYATPreneur 3.0 bantu bangun kapasiti dan daya saing usahawan B40

KUALA LUMPUR, 20 April - Bank Rakyat komited untuk terus membangunkan kapasiti dan daya saing usahawan B40 menerusi program RAKYATPreneur 3.0.Ketua Pegawai Pemasaran dan Komunikasinya, Nizam Sani berkata pihaknya menyasarkan untuk membantu sehingga 300 usahawan asnaf bagi edisi kali ini.Bakal dilancarkan Julai depan, RAKYATPreneur 3.0 menawarkan latihan dan bimbingan kepada usahawan terlibat dengan kerjasama universiti tempatan."Program ini kita buat untuk memberi peluang ke depan lagi, selepas kelas itu mungkin dia perlukan modal pusingan jadi sebagai sebahagian daripada komitmen, kita akan bantu. Insya-Allah tahun ini kita mencari 200 hingga 300 usahawan asnaf yang akan kita bantu," katanya.

(Nizam (tiga dari kiri) menyampaikan pek juadah berbuka puasa kepada petugas RTM hari ini)

Beliau meneyatakan demikian selepas menyampaikan pek juadah berbuka puasa dan menyantuni petugas RTM di Angkasapuri.Sementara itu, menjelang sambutan Hari Raya Aidilfitri, Bank Rakyat akan turut melancarkan kempen ‘Rindu Nak Raya’ yang akan berlangsung selama tiga bulan bermula minggu hadapan.


ANGKASA harap BNM pertimbang lesen bank digital demi perkembangan sektor koperasi

KUALA LUMPUR, 18 April - Pemberian lesen Bank Digital kepada Angkatan Koperasi Kebangsaan Malaysia Berhad (ANGKASA) mampu membawa semangat baharu dan membantu sektor koperasi negara terus berkembang.Presiden ANGKASA, Datuk Seri Dr Abdul Fattah Abdullah berharap pemberian lesen tersebut dapat diperolehi daripada Bank Negara Malaysia seperti yang diumumkan oleh Gabenor Bank Negara Malaysia (BNM), Tan Sri Nor Shamsiah Mohd Yunus."Saya difahamkan tidak banyak koperasi yang memohon untuk bank digital ini dan permohonan ANGKASA mendapat sokongan daripada menteri yang bertanggungjawab menjaga koperasi untuk dipertimbangkan kelulusannya."Ini adalah peringkat akhir, patut diumumkan pada akhir bulan lalu namun belum diumumkan lagi."ANGKASA menaruh harapan yang tinggi supaya dipertimbangkan secara istimewa untuk diberikan lesen bank digital dan ia akan memberi tawaran ekuiti kepada 14,600 koperasi lain," katanya.

(Abdul Fattah menaruh harapan tinggi ANGKASA ditawarkan lesen bank digital/FOTO BERNAMA)

Beliau berkata demikian pada sidang media selepas majlis penyerahan sumbangan Projek Barang Asas 100 (BA 100) dan Coop Farmasi ANGKASA kepada Pertubuhan Pembangunan Orang Buta Malaysia.


Wang pengeluaran khas KWSP, simpan sebahagian dalam tabung kecemasan - Penganalisis Ekonomi

KUALA LUMPUR, 18 April - Meskipun dapat membantu membuat persiapan awal sempena sambutan Aidilfitri, wang pengeluaran khas KWSP yang dikreditkan awal perlu dibelanjakan secara berhemah.

Demikian pandangan Penganalisis ekonomi, Profesor Madya Dr. Aimi Zulhazmi Abdul Rashid.

Beliau menasihatkan agar pencarum dapat menyimpan sebahagian amaun ke dalam tabung kecemasan bagi menghadapi ketidaktentuan pada masa hadapan.

"Ia boleh jadi simpanan kecemasan keluarga sekiranya terjadi apa-apa kejadian tidak diingini. Kita mesti ingat kesulitan dan keperitan hidup dialami sepanjang dua tahun pandemik jadi kita kena beringat-ingat lah dan menggunakannya untuk keperluan dan bukan untuk bermewah-mewah," katanya kepada berita RTM.

Tambahnya, wang tersebut juga digunakan untuk menyerap kenaikan harga barang disebabkan inflasi.Lebih-lebih lagi mereka yang bekerja dalam sektor yang belum pulih sepenuhnya termasuk sektor pelancongan, perhotelan dan penerbangan.


AEON BiG catat nilai jualan RM350 juta suku pertama 2022

KUALA LUMPUR, 20 April- AEON BiG (M) Sdn Bhd merekodkan nilai jualan memberangsangkan berjumlah RM350 juta bagi suku pertama tahun ini.Pengerusinya, Datuk Iskandar Sarudin berkata, ia membuktikan sektor peruncitan kembali mencatat pemulihan seiring pembukaan semula sempadan dan fasa peralihan ke endemik."Untuk tahun kewangan 2021, AEON BiG (M) telah melonjak hasil perniagaannya dengan kutipan kira-kira RM1.3 bilion. Ia lonjakan yang sangat baik, pada suku pertama tahun ini, kita telah mengutip lebih kurang RM350 juta," katanya selepas Program Agihan Bubur Lambuk Bersama Komuniti di AEON BiG Bandar Tun Hussein Onn, di sini.

Tambah beliau, bagi mengukuhkan perniagaan, pihaknya sentiasa bekerjasama dengan Kementerian Perdagangan Dalam Negeri dan Hal Ehwal Pengguna (KPDNHEP) dalam mempromosi produk tempatan termasuk keluaran pengusaha Industri Kecil dan Sederhana (IKS).Mengulas mengenai pelaksanaan gaji minimum RM1,500, jelasnya AEON menerima maklum balas positif daripada orang ramai terutama mereka yang sedang mencari pekerjaan.


CBP sasar keuntungan hingga RM150 juta tahun ini

KUALA LUMPUR, 18 April - Co-op Bank Pertama (CBP) menyasarkan keuntungan antara RM100 hingga RM150 juta, tahun ini. Sasaran dibuat mengambilkira prestasi positif CBP pada suku pertama 2022, yang mencatat keuntungan hingga 10% berbanding tempoh sama tahun sebelumnya.

Ketua Pegawai Eksekutif CBP, Khairil Anuar Mohammad Anuar menyatakan pihaknya optimis dengan kemajuan dalam bahagian runcit.

"Saya sangat optimis kemajuan yang kami lakukan terutama bahagian runcit, perbankan runcit memberangsangkan. Produk peribadi, rahnu kita, perumahan kita bermula dengan kemajuan yang baik," katanya selepas majlis iftar CBP bersama media di Pusat Dagangan Dunia Kuala Lumpur (WTCKL).Khairil Anuar turut memaklumkan, CBP telah mencapai sasaran keuntungan yang ditetapkan pada tahun lepas.Ia akan diumumkan dalam masa terdekat.


Harga tiket penerbangan turun lebih 30%

(Isham (tengah) pada majlis pengumuman pinjaman kakitangan ERL bagi operasi haji Makkah Metro hari ini)

KUALA LUMPUR, 18 April - Harga tiket penerbangan dilihat telah turun lebih 30%.Bagaimanapun Ketua Setiausaha Kementerian Pengangkutan, Datuk Isham Ishak berkata pihaknya akan sentiasa membuat penilaian berhubung harga tiket itu agar orang ramai tidak terbeban. Menurutnya, syarikat penerbangan memberi kerjasama yang baik sejajar dengan hasrat kerajaan."Dari segi sektor penerbangan, dua tahun sebelum ini kapal terbang belum beroperasi sepenuhnya, mereka memerlukan masa. Kita perlu memastikan mereka melepasi ujian-ujian tertentu sebelum terbang, bilangan tidak full kapasiti lagi dan harga minyak meningkat mendadak memberi implikasi. "Jadi syarikat penerbangan sekarang dalam proses untuk kembali pulih namun rundingan yang diadakan bersama MOT, MAVCOM, kita telah berjaya untuk menyeru seperti saranan Perdana Menteri untuk kita mencari jalan penyelesain terbaik," katanya.Beliau ditemui pada majlis pengumuman pinjaman kakitangan ERL bagi operasi haji Makkah Metro di ibu negara hari ini. Sebelum ini dilaporkan harga tiket terlalu mahal hingga mencecah lebih seribu ringgit seorang bagi penerbangan sehala dari Kuala Lumpur ke Kuching.

Dalam pada itu, Isham memaklumkan, kementeriannya optimis Pusat Kecemerlangan Rel Kebangsaan (NRCOE) bakal diluluskan kabinet dalam tempoh dua bulan akan datang. Beliau berkata persediaan bagi pelaksanaan NRCOE telah dibuat dengan penglibatan 14 syarikat tempatan. Syarikat terlibat berupaya dalam pembuatan komponen dalaman keretapi meliputi cermin, tempat duduk dan panel gentian kaca. "Peranan penting yang akan dilaksanakan oleh NRCOE ini untuk membina Malaysia standard untuk sektor pengkeretapian. Sebelum ini kita tak ada, hanya bergantung kepada standard China dan barat sebab itulah NRCOE juga akan diberi tanggungjawab untuk membina standard tersebut," katanya.NRCOE ini dijangka menerima penglibatan 30 syarikat tempatan dalam tempoh 10 tahun.Setakat ini, kurang daripada 15% penggunaan kandungan tempatan dalam industri rel negara.


Bursa Malaysia dibuka tinggi seketika sebelum menyusut kemudiannya

KUALA LUMPUR, 18 April - Bursa Malaysia dibuka tinggi pagi ini tetapi menyusut kemudian menjelang pengumuman data perdagangan Malaysia untuk bulan Mac lewat hari ini, yang menyebabkan para pelabur menjauhi pasaran buat sementara waktu.Pada jam 9.05 pagi, indeks penanda aras FTSE Bursa Malaysia KLCI (FBM KLCI) turun 4.27 mata kepada 1,584.74 daripada penutup Jumaat iaitu 1,589.01.Ketika pasaran dibuka pagi ini, indeks utama itu mengukuh 2.63 mata kepada 1,591.64.Di pasaran yang lebih luas, kaunter rugi mengatasi kaunter untung 177 berbalas 144 manakala 232 kaunter tidak berubah, 1,696 tidak diniagakan dan 24 yang lain digantung urus niaga.Jumlah dagangan sebanyak 158.59 juta bernilai RM72.06 juta.Menurut Kenanga Investment Bank Bhd menerusi catatannya hari ini, data perdagangan luar untuk bulan Mac akan dikeluarkan lewat hari ini."FBM KLCI masih dalam fasa sementara dan momentum teknikal negatif dijangka mempengaruhi prestasi indeks utama dalam bergerak ke hadapan,” katanya.Sementara itu, Malacca Securities Sdn Bhd berkata walaupun risiko luaran masih ada, pembukaan semula sempadan seharusnya memberi petanda baik kepada ekonomi tempatan, terutamanya sektor penerbangan dan pengguna."Pelabur juga perlu memantau data ekonomi utama China, yang akan dikeluarkan hari ini selain kadar inflasi Malaysia pada akhir minggu ini untuk mengukur hala tuju kadar faedah Bank Negara Malaysia (BNM) di masa hadapan,” tambah firma itu lagi.Bagi pasaran komoditi, ia berkata minyak mentah diniagakan melebihi paras US$110 setong manakala harga minyak sawit mentah (MSM) disokong dengan baik melebihi RM6,300 satu tan metrik.Dalam kalangan saham wajaran tinggi, kedua-dua Maybank dan Public Bank turun dua sen, masing-masing kepada RM8.77 dan RM4.65, Petronas Chemicals rugi 10 sen kepada RM10.22, Press Metal susut sembilan sen kepada RM6.43 manakala IHH Healthcare tidak berubah pada RM6.40.Antara saham aktif pula, Cengild Medical naik 14 sen kepada 47 sen, Avillion menambah setengah sen kepada 9.5 sen, OCR menokok satu sen kepada 12.5 sen, Techna-X kekal pada 9.5 sen sementara Vortex susut setengah sen kepada 18.5 sen.Di papan indeks, Indeks FBMT 100 menguncup 27.35 mata kepada 11,033.99, Indeks FBM Emas lebih rendah sebanyak 15.0 mata kepada 11,398.70, Indeks FBM Emas Syariah merosot 6.83 mata kepada 12,040.74, FBM 70 lemah 24.54 mata kepada 13,756.81 dan FBM ACE berkurangan 5.82 mata kepada 5,780.68. - BERNAMA


ERL hantar 25 kakitangan ke Arab Saudi bantu operasi Makkah Metro

KUALA LUMPUR, 18 April - Express Rail Link Sdn Bhd (ERL) bakal menghantar 25 kakitangan ke Arab Saudi bagi membantu operasi Al Mashaaer Al Mugaddasah Makkah Metro (Makkah Metro) bagi musim haji, tahun ini. Ketua Pegawai Eksekutifnya, Noormah Mohd Noor menyatakan tahun ini merupakan tahun kesembilan ERL memberi sokongan kepada Makkah Metro. Jelasnya, kakitangan yang terlibat akan berangkat ke Mekah secara berperingkat. "Yang akan berangkat secara dua peringkat ke tanah suci Mekah iaitu pada 20 April dan 20 Mei ini, Insya-Allah. Seperti yang diketahui semua setelah dua tahun dilanda wabak COVID-19, Arab Saudi ingin membenarkan 1 juta jemaah menunaikan haji tahun ini," katanya.

(Noormah pada majlis pengumuman pinjaman kakitangan ERL bagi operasi Makkah Metro musim haji 2022 hari ini)

Beliau menyatakan demikian ketika berucap pada majlis pengumuman pinjaman kakitangan ERL bagi operasi Makkah Metro musim haji 2022 di ibu negara. Laluan Makkah Metro melibatkan landasan sepanjang 18 kilometer yang menghubungkan Arafah, Muzdalifah dan Mina. Projek pinjaman kakitangan sokongan ini adalah hasil usahasama dengan China Railway Construction Corporation Limited (CRCC).


Capaian internet gentian optik, Allo Technology sasar hubungkan 300,000 unit kediaman akhir tahun ini

KUALA LUMPUR, 17 April- Allo Technology Sdn Bhd menyasarkan untuk menghubungkan 300,000 kediaman dengan capaian internet jalur lebar gentian optik, menjelang akhir tahun ini.Setakat ini, anak syarikat milik penuh Tenaga Nasional Berhad (TNB) itu telah menyediakan capaian internet bagi lebih 180,000 kediaman di beberapa negeri termasuk Melaka, Perak, Kedah."Bagi menyokong usaha kerajaan merapatkan jurang digital menerusi inisiatif JENDELA, Allo menetapkan sasaran untuk menghubungkan 7.5 juta premis menjelang akhir tahun ini," kata kenyataan itu.

Bersandarkan kepada rangkaian gentian optik milik TNB di Semenanjung Malaysia, syarikat telekomunikasi itu bekerjasama dengan pelbagai Pembekal Perkhidmatan Runcit (RSP).Hal ini membolehkan Allo menyediakan internet jalur lebar berkelajuan tinggi pada harga berpatutan di kawasan pinggir dan luar bandar.Berdasarkan usaha resposifnya dalam merapatkan jurang digital Allo telah diiktiraf Syarikat Telekomunikasi Jalur Lebar Terbaik bagi tahun 2022 oleh Asian Telecom Awards 2022.


Pengeluaran khas KWSP, pencarum perlu bijak berbelanja

KUALA LUMPUR, 17 April- Pengeluaran khas Kumpulan Wang Simpanan Pekerja (KWSP) bertujuan membantu ahli menampung komitmen kewangan namun ia memberi impak jangka pendek kepada pencarum.Menurut Pengarah Perhubungan Ideas Malaysia, Dr Zokhri Idris, pencarum perlu seimbangkan antara pendapatan dan perbelanjaan agar pengeluarannya tidak tersasar dari tujuan asal. "Kita seharusnya selarikan dengan tujuan perbelanjaan. Maknanya kalau pendapatan kita berkurangan seharusnya perbelanjaan juga harus berkurangan. Kita harus berimbang dan menyeimbangkan antara pendapatan dan perbelanjaan supaya ekonomi individu keluarga itu mapan," kata Zokhri kepada pemberita RTM secara maya.

(Pengarah Perhubungan Ideas Malaysia, Dr Zokhri Idris menjelaskan perkara itu kepada RTM secara maya)

Beliau juga mengingatkan pencarum agar menggunakan wang pengeluaran tersebut secara berhemah."Berhati-hatilah ketika berbelanja, berbelanjalah dengan berhemah. Maklumlah musim perayaan yang bakal tiba nanti. Kita harus berhati-hati dalam membelanjakan setiap sen dan ringgit yang telah kita keluarkan," tambahnya.Terdahulu, KWSP dalam kenyataannya melaporkan seramai 5.3 juta permohonan telah diterima dan jumlah pengeluarannya adalah RM40.1 bilion.Pembayaran akan dibayar kepada pemohon secara berperingkat dimana pembayaran pertama akan dibuat pada 20 April ini.


OPR dijangka ditingkatkan sebanyak 25 mata asas kepada dua peratus

KUALA LUMPUR, 17 April- RHB Research mengekalkan jangkaan, Bank Negara Malaysia (BNM) akan menaikkan Kadar Dasar Semalaman (OPR) sebanyak 25 mata asas kepada dua peratus pada separuh kedua tahun ini.Jelasnya, bank pusat akan membuat keputusan berdasarkan petunjuk dan data tertentu pada mesyuarat dasar monetari yang akan berlangsung 11 Mei ini.Ini termasuk, data indeks harga pengguna teras bulan April dan aliran gaji sebenar yang meningkat kukuh serta impak kepada trajektori pertumbuhan dan inflasi.

Bagi tahun 2023, RHB Research mengekalkan unjuran, Bank pusat akan menaikkan OPR sebanyak 50 mata asas kepada 2.50 peratus.Bank pusat juga dijangka tidak akan mengambil langkah sama seperti Pihak Berkuasa Monetari Singapura yang mengetatkan dasar monetarinya pada mesyuarat semakan dasarnya 14 April lalu.Ini memandangkan, keadaan ekonomi dan pasaran kedua negara yang amat berbeza.


Ferrero bukan pelanggan kami - SDP

KUALA LUMPUR, 16 April- Sime Darby Plantation (SDP) menjelaskan firma produk makanan dari Itali, Ferrero adalah bukan pelanggannya.Bagaimanapun, syarikat mengesahkan pelanggan langsungnya, Cargill memutuskan menggantung bekalan minyak sawit dan produk sawit keluaran SDP sejak 25 Februari lalu.Pembekalan pukal Cargill di India kini dilakukan pihak ketiga dan kedua-dua pihak sedang dalam perbincangan. "Sebuah agensi berita antarabangsa sebelum ini melaporkan Ferrero menghentikan pembelian minyak sawit daripada SDP berikutan dakwaan buruh paksa," kata kenyataan yang dikeluarkan SDP.Jelas SDP, syarikat komited dengan amalan mampan dalam perniagaan selama lebih 15 tahun dan merupakan peneraju industri. "Syarikat dan semua pemegang taruh akan terus memperkasa amalan buruh bertanggungjawab merangkumi aspek keselamatan dan kebajikan pekerja," tambah kenyataan itu.


KETENGAH perkenal pakej percutian mewah, mahu perkukuh Tasik Kenyir sebagai destinasi pelancongan

KUALA TERENGGANU, 16 April- Lembaga Kemajuan Terengganu Tengah (KETENGAH) bakal merintis pakej percutian mewah menggunakan rumah bot lebih canggih dan eksklusif.Ia bertujuan memperkukuhkan Tasik Kenyir sebagai destinasi pelancongan bertaraf lima bintang.Pengerusi KETENGAH, Datuk Razali Idris berkata, ia telah dipersetujui dalam mesyuarat Ahli Lembaga Pengarah baru-baru ini.  "Mungkin kita kurangkan daripada 30 kepada 20 saja penumpang tapi dia punya hiasan dalaman tu macam taraf hotel lima bintang, lepas tu enjin dia tu tak bising, tak mengeluarkan asap sebab tu satu 'houseboat' menelan belanja juga," katanya.

Beliau ditemui selepas majlis moreh bersama 50 pengamal media di Terengganu malam tadi.Turut disampaikan replika cek berjumlah RM67,550 kepada Kelab Wartawan Media Terengganu (Kawat) bagi penganjuran Hari Anugerah Kawat 2022.Untuk permulaan, KETENGAH akan perkenalkan rumah bot mewah itu sebagai ikon baharu di Tasik Kenyir.Kini terdapat lebih 70 rumah bot dengan purata kadar penginapan RM3,000 semalam dengan kapasiti penumpang antara 25 hingga 30 orang.Dalam perkembangan lain, KETENGAH berharap sisa kayu yang hanyut di sekitar Tasik Kenyir akibat banjir luar biasa baru-baru ini, dapat dibawa keluar dengan kadar segera dari kawasan pelancongan berkenaan.Ini disebabkan longgokan kayu tersebut boleh mengundang bahaya kepada pelancong sekiranya berlaku bencana seperti kepala air kerana ikatannya tidak terlalu kukuh."Kita masih menunggu Pejabat Perhutanan untuk kita keluarkan kerana ia ada SOP, jadi kita keluarkan apabila Pejabat Perhutanan beri kebenaran."Apa pun, kita kena keluarkan cepat sebab ikatan itu tidak kuat sangat, sekiranya ada kepala air yang agak ganas, ia boleh tercabut semula dan berbahaya kepada pelancong. Oleh itu, kita minta Jabatan Perhutanan beri keputusan segera kepada kita,” kata Razali.Menurutnya kerja-kerja membersihkan sisa kayu hanyut itu telah dilakukan pihak KETENGAH dan longgokan tersebut diikat di sepanjang laluan dari Sungai Petang hingga ke Santuari Kelah.Bencana banjir di daerah Hulu Terengganu pada akhir Februari lalu merupakan yang terburuk dan menjejaskan banyak kediaman penduduk akibat sisa lumpur selain timbunan sisa pokok kayu yang dihanyutkan air.


Fasa peralihan ke endemik, beri sinar baharu penggiat industri perhotelan

MELAKA, 16 April- Pembukaan semula sempadan negara susulan fasa peralihan ke endemik sudah lama dinanti-nantikan.Kelonggarannya melegakan banyak pihak terutama para pengusaha industri perhotelan. Berbeza dengan hotel bertaraf bintang yang mewah dan eksklusif, hotel bajet menawarkan kadar lebih murah namun ruang bilik terhad. Sekatan akibat COVID-19 hampir dua tahun lalu memberi cabaran besar buat pengusaha. Ini kerana operasi bergantung kepada tempahan bilik berbanding hotel bertaraf bintang yang beralih kepada jualan makanan secara pandu lalu untuk mengekalkan momentum pendapatan.Justeru, menghentikan operasi buat sementara menjadi satu-satunya pilihan. Menurut Pengerusi Persatuan Hotel Bajet Malaysia (MYBHA) Melaka, Norsalenawaty Mohammad Salleh kini pihaknya bangkit merangka strategi untuk menerima pengunjung.  "Hotel yang mendaftar di bawah persatuan adalah seramai 172 pengusaha hotel yang berdaftar dan tapi bukan semuanya aktif buat masa ni tapi MYBHA ni memainkan peranan untuk kita dekati diorang balik untuk diorang kembali aktif tapi dalam masa yang sama kita kena faham apa masalah mereka sebenarnya, apa cabarannya yang masih tak 'resolve' lagi sampai sekarang jadi itulah perkara yg kita akan bantu jadi dia akan memeriahkan balik sektor pelancongan di Melaka ni," katanya.

(Pengerusi Persatuan Hotel Bajet Malaysia (MYBHA) Melaka, Norsalenawaty Mohammad Salleh)

Sementara itu pengusaha hotel bajet, Michael Tam pula menyambut baik kerjasama daripada pihak Promosi Pelancongan (BPP) Melaka dalam merangka strategi memulihkan industri perhotelan di negeri itu."Dan salah satu usaha kami sebagai pihak pengusaha hotel bajet ni kita banyak bergerak dalam Persatuan MYBHA dgn mengikut promosi yang dianjurkan khususnya daripada pihak bahagian promosi pelancongan Melaka kita banyak bergerak sebagai satu pengusaha hotel bajet pergi ke 'fair-fair' yg diberi khas kepada pengusaha hotel bajet," katanya.

(Pengusaha hotel bajet, Michael Tam ketika diwawancara pemberita)

Bagaimanapun, pematuhan SOP tetap dititikberatkan termasuk imbasan kod QR MySejahtera, cecair pembasmi kuman dan proses sanitasi.Peluang kembali beroperasi seperti sedia kala wajar dimanfaatkan sebaiknya oleh pengusaha dengan harapan ia mampu mengembalikan kerancakan ekonomi setempat.


Inisiatif ePemula terima sambutan menggalakkan golongan belia

KUALA LUMPUR, 16 April- Inisiatif ePemula dilancarkan Perdana Menteri semalam menerima sambutan hangat daripada golongan belia sejak permohonan dibuka 11 April lalu. Penyedia perkhidmatan e-dompet yang terlibat rata-rata menerima peningkatan transaksi hampir 50 peratus penebusan kredit e-tunai RM150.Sambutan menggalakkan itu bukti transaksi e-tunai semakin diterima ramai dan menyokong usaha memperkasa ekonomi digital. "Kami teruja melihat peningkatan penggunaan bayaran tanpa tunai dan lebih ramai perniagaan kecil menggunakan e-dompet. Ini langkah tepat ke arah masyarakat tanpa tunai dan ekonomi digital," kata Ketua Bahagian ShopeePay Malaysia, Alain Yee ketika ditemu bual RTM.

(Ketua Bahagian ShopeePay Malaysia, Alain Yee ditemu bual media)

"Inisiatif ini sebahagian usaha pendigitalan perkhidmatan dalam kalangan belia. Insentif ini juga menyokong usaha pemulihan pasca pandemik memanfaatkan perniagaan fizikal yang hendak memulakan usaha pendigitalan," kata Ketua Pegawai Eksekutif BigPay, Salim Dhanani meluahkan keterujaan mengenai inisiatif ePemula.

Kredit e-tunai RM150 boleh ditebus menerusi empat penyedia perkhidmatan e-dompet iaitu ShopeePay, BigPay, GrabPay dan Touch N Go e-Wallet.


DPMM Labuan sokong usaha aktifkan semula perdagangan barter

LABUAN, 16 April- Dewan Perniagaan Melayu Malaysia (DPMM) Labuan menyokong usaha kerajaan untuk mengaktifkan semula aktiviti perdagangan barter seperti yang dinyatakan Menteri Wilayah Persekutuan, Datuk Seri Shahidan Kassim, baru-baru ini.Presidennya, Datuk Suhaili Abdul Rahman berkata, dengan usaha itu, ia dapat menghidupkan kembali perniagaan tradisi khususnya dengan Filipina, seperti suatu ketika dahulu.  Menerusi sistem perniagaan itu, pihak berkaitan akan saling berniaga membabitkan produk makanan dan barang keperluan harian dengan harga yang kompetitif.  "Demi mengaktifkan semula ekonomi Labuan, maka tindakan-tindakan proaktif ke arah mengaktifkan semula 'barter trade' ini harus dimulakan dengan kadar yang segera kerana Labuan sangat sepi dan kita sebenarnya mempunyai kelebihan sebagai Pulau Bebas Cukai," katanya dalam sidang media pada Majlis Berbuka Puasa di Labuan.

Pada majlis ini, seramai 120 penerima terdiri daripada anak yatim, Orang Kurang Upaya (OKU), ibu tunggal dan pelajar tahfiz menerima sumbangan duit raya dan barang keperluan dapur.

(Presiden DPMM Labuan,  Datuk Suhaili Abdul Rahman menyampaikan sumbangan kepada OKU pada Majlis Berbuka Puasa di Labuan)

Khamis lalu, Datuk Seri Shahidan memaklumkan Labuan akan melaksanakan semula aktiviti perdagangan barter tradisional untuk memacu ekonomi bagi kembali seperti yang dirancang.Oleh itu, katanya Kementerian Wilayah Persekutuan akan mengemukakan permohonan kepada kementerian yang berkaitan.


HRSB Holdings Sdn Bhd terima pembiayaan bernilai RM132 juta daripada SME Bank

KUALA LUMPUR, 16 April - Kontraktor minyak dan gas, HRSB Holdings Sdn Bhd menerima pembiayaan daripada SME Bank bernilai RM132 juta. Jumlah tersebut bagi tujuan modal kerja dan pembelian aset untuk melaksanakan kontrak yang diterima mengikut jadual. Presiden dan Ketua Pegawai Eksekutif Kumpulan SME Bank, Dr. Aria Putera Ismail, dalam kenyataan berkata pihaknya yakin dengan keupayaan ditunjukkan syarikat sejak menyertai Skim Siswazah Muda pada tahun 2007.

"Syarikat berkenaan juga telah terpilih menyertai program pembangunan usahawan,Titan SME Bank bertujuan membimbing peserta mencapai penilaian RM1 bilion dalam tempoh 5 tahun."Selari objektif jangka panjang, syarikat turut mempelbagaikan perkhidmatan merangkumi sektor telekomunikasi, ICT, Infrastruktur dan pembinaan," kata beliau dalam kenyataan tersebut.Menerusi program Titan juga syarikat berhasrat untuk disenaraikan di Bursa Malaysia menjelang tahun 2024 dengan nilai hasil tahunan mencecah RM1 bilion.


Niaga hadapan KLCI dibuka rendah

KUALA LUMPUR, 15 April - Kontrak niaga hadapan FTSE Bursa Malaysia KLCI (FBM KLCI) di Bursa Malaysia Derivatives dibuka rendah pada Jumaat sejajar dengan prestasi pasaran tunai.Pada 9.30 pagi, April 2022 dan September 2022 masing-masing turun 2.0 mata kepada 1,590 dan 1,578; manakala Mei 2022 turun 2.5 mata kepada 1,589.5 dan Jun 2022 kurang 1.0 mata kepada 1,590.Jumlah dagangan sebanyak 468 lot, dengan kepentingan terbuka pada 29,949 kontrak.

FTSE Bursa Malaysia KLCI (FBM KLCI) yang menjadi petunjuk pasaran susut 0.50 mata kepada 1,595.20 selepas 35 minit dagangan, daripada 1,595.70 ketika ditutup pada Khamis. -BERNAMA


Kerjasama MPOB, MPOC, MPOCC akan wujudkan sinergi lebih hebat

KUALA LUMPUR, 15 April - Kerjasama antara Lembaga Minyak Sawit Malaysia (MPOB), Majlis Minyak Sawit Malaysia (MPOC) dan Majlis Pensijilan Minyak Sawit Malaysia (MPOCC) akan membolehkan agensi-agensi tersebut memperkemaskan misi masing-masing selain mewujudkan sinergi lebih hebat berbanding bekerja secara berasingan.Jelas Menteri Perusahaan Perladangan Dan Komoditi, Datuk Zuraida Kamaruddin, menerusi kerjasama di bawah satu bumbung, kesemua agensi terbabit juga akan lebih selaras dengan hala tuju yang sama."Jadi untuk pastikan bahawa kerja mereka itu diselaraskan dengan baik, sama hala tuju, kita tidak membazirkan wang, kita akan dapat penjimatan dan kita tidak ada kerja yang bertindih," kata beliau kepada pemberita selepas Majlis Berbuka Puasa sempena Sidang Kemuncak dan Ekspo Agrikomoditi Antarabangsa Malaysia 2022 (MIACES 2022), di sini.

Dalam pada itu, selain menaik taraf produk sedia ada melalui pelbagai kajian teknologi, Kementerian Perusahaan Perladangan dan Komoditi berhasrat menjadikan penganjuran MIACES 2022 pada Julai tahun ini sebagai platform untuk mempromosi produk komoditi.Sehingga kini, MIACES telah menerima pengesahan kehadiran lima menteri dari Bangladesh, Indonesia, Sri Lanka, India dan Iran selain menteri dari beberapa negara lain.


Empat anggota kumpulan anti sekatan COVID-19 ditahan rancang culik Menteri Kesihatan

(Orang awam berjalan di kawasan pusat membeli-belah ketika premis perniagaan  ditutup semasa penularan penyakit (COVID-19) di Cologne, Jerman, 18 Mac 2020/FOTO HIASAN REUTERS)

BERLIN,14 APRIL- Kerajaan Jerman telah menahan empat anggota kumpulan sayap kanan yang menentang sekatan COVID-19 kerajaan serta melakukan serangan letupan dan tindakan keganasan lain", kata pendakwa raya pada Khamis.

Suspek daripada kumpulan "Vereinte Patrioten" juga dituduh merancang penculikan tokoh terkenal.Menteri Kesihatan Karl Lauterbach adalah antara sasaran mereka, sumber kementerian kesihatan memberitahu AFP."Matlamat utama kumpulan itu adalah untuk memusnahkan kemudahan bekalan kuasa untuk menyebabkan pemadaman berpanjangan di seluruh negara", kata pendakwa raya Koblenz dalam satu kenyataan bersama dengan polis Rhineland-Palatinate yang berpangkalan di Mainz."Ini bertujuan untuk menyebabkan keadaan seperti perang saudara dan akhirnya menggulingkan sistem demokrasi di Jerman," kata mereka.Penyiasat telah mengenal pasti lima suspek berumur antara 41-55 tahun dan menjalankan pencarian yang membawa kepada empat tangkapan dan rampasan lebih 20 senjata api, termasuk jenis Kalashnikov.Mereka juga merampas peluru, sekitar €8,900 iaitu (A$9,700) dalam bentuk tunai, jongkong emas dan syiling perak serta mata wang asing bernilai lebih €10,000.Kumpulan Vereinte Patrioten termasuk ahli-ahli paling kanan Reichsbuerger (Warganegara Reich), yang menolak institusi demokrasi Jerman, serta penentang langkah anti-virus kerajaan, kata pendakwa raya.

(Menteri Kesihatan Jerman Karl Lauterbach 9tengah) meninggalkan sidang akhbar mengenai evolusi pandemik COVID-19, di Berlin, Jerman pada 8 April 2022/FOTO AFP)

Kerajaan Jerman pimpinan kiri tengah di bawah Canselor Olaf Scholz mengambil alih jawatan pada Disember lalu berikrar memerangi militan berhaluan kanan selepas kritikan bahawa pentadbiran sebelum ini bersikap lemah terhadap keganasan neo-Nazi.Penyiasat minggu lalu menyerbu sel militan neo-Nazi yang didakwa di seluruh Jerman dan menangkap empat suspek dalam apa yang disebut oleh majalah Der Spiegel sebagai "tamparan terbesar terhadap adegan neo-Nazi militan pada masa lalu".Seorang yang disyaki neo-Nazi juga didakwa minggu ini kerana cuba mencetuskan perang di Jerman dengan serangan terancang menggunakan bahan letupan dan senjata api.Bantahan Jerman terhadap langkah menangani COVID-19 kadangkala telah menarik puluhan ribu penunjuk perasaan, terutama golongan antivaksin. -AFP


MOF lancar Prinsip Tadbir Urus Baik bagi GLIC esok

PUTRAJAYA, 14 April - Kerajaan melalui Kementerian Kewangan akan melancarkan Prinsip Tadbir Urus Baik bagi syarikat pelaburan berkaitan kerajaan, esok. Prinsip ini adalah rujukan tunggal garis asas tadbir urus dan amalan kemampanan yang perlu diguna pakai oleh syarikat pelaburan berkaitan kerajaan (GLIC). Menteri Kewangan, Tengku Datuk Seri Zafrul Tengku Abdul Aziz berkata penyediaan garis panduan ini telah mengambil kira dan menyepadukan piawaian, amalan serta perbincangan berkaitan tadbir urus awam dan korporat peringkat negara dan global.

(Menteri Kewangan, Tengku Datuk Seri Zafrul Tengku Abdul Aziz)

"Jika anda masih ingat, sebelum ini, Kementerian Kewangan menganjurkan Hari Terbuka GLC 2022 pada 11 Mac dan Prinsip Tadbir Urus bagi Syarikat Pelaburan Berkaitan Kerajaan (GLIC), ini adalah lanjutan daripadanya", katanya. Dalam pada itu, beliau turut mengingatkan usahawan dan para peniaga untuk memanfaatkan pelbagai potongan cukai yang disediakan kerajaan bagi kemudahan menjalankan perniagaan. Ini meliputi penangguhan bayaran ansuran cukai pendapatan dan lanjutan potongan cukai ke atas pengubahsuaian sehingga RM300,000. Tengku Datuk Seri Zafrul berkata demikian dalam Laporan Kewangan Rakyat secara maya.


Industri getah pemangkin pemulihan ekonomi pascapandemik

NILAI, 14 April - Industri getah jadi pemangkin percepat pemulihan ekonomi pascapandemik. Menteri Perusahaan Perladangan dan Komiditi, Datuk Zuraida Kamaruddin berkata, permintaan terhadap komoditi itu meningkat sejajar fasa peralihan ke endemik bermula 1 April. Jelasnya menerusi kenyataan, nilai eksport getah negara tahun lalu mencecah RM71 bilion, meningkat 46.3% berbanding tahun sebelumnya. Kementerian menerusi Majlis Getah Malaysia memperkenalkan pelbagai insentif menyokong pengeluar produk getah termasuk promosi dalam norma baharu.

(Datuk Zuraida ketika  melawat fasiliti Meditech Gloves Sdn Bhd Nilai, Negeri Sembilan)

Turut diperkenalkan, Industry Linkage Fund bertujuan menggalakkan kerjasama antara industri dengan universiti dalam penyelidikan dan pembangunan industri getah.

"Harga lantai getah sekerap juga dinaikkan daripada RM2.50 kepada RM3.50 sekilogram bagi membantu pekebun kecil," kata beliau kepada pemberita selepas melawat fasiliti Meditech Gloves Sdn Bhd di sini.


MIDA berada di landasan yang tepat ke arah capai sasaran pelaburan pendigitalan RM70 bilion menjelang 2025

CYBERJAYA, 13 April - Lembaga Pembangunan Pelaburan Malaysia (MIDA) berada di landasan yang tepat dalam mencapai sasaran pelaburan pendigitalan di bawah inisiatif Digital bernilai RM70 bilion menjelang 2025. Timbalan Ketua Pegawai Eksekutifnya, Sivasuriyamoorthy Sundara Raja optimis, projek sedia ada dan projek dalam peringkat rundingan ketika ini mampu menyumbang kepada sasaran tersebut. Sejajar dengan itu, MIDA menyambut baik pelaburan syarikat teknologi tenaga, Siemens Energy yang bakal menubuhkan Pusat Operasi Teknologi Keselamatan Siber di Cyberjaya bagi memperkukuh pertahanan siber.

(Timbalan Ketua Pegawai Eksekutif MIDA, Sivasuriyamoorthy Sundara Raja)

"Mengalakan pelaburan-pelaburan dalam pelaburan digital di mana syarikat-syarikat perkilangan khususnya perlu melabur untuk meningkatkan diri mereka dalam ruang digital. Oleh yang demikian, perkhidmatan yang ditawarkan oleh Siemens Energy ini begitu amat diperlukan, begitu kritikal, lebih-lebih lagi dalam arena keselamatan siber", katanya pada majlis pecah tanah di sini hari ini. Tambahnya, pelaburan tersebut bukan sahaja akan membawa masuk pengetahuan teknikal keselamatan siber ke negara ini, malah ia juga akan menjadi platform yang sangat baik yang akan memantapkan kedudukan Malaysia sebagai hab keselamatan siber di rantau ini.Beliau dalam Majlis Pecah Tanah Pusat Operasi Teknologi itu turut memaklumkan pelaburan tersebut juga akan melahirkan lebih 20,000 peluang pekerjaan.


Dagangan Malaysia Februari 2022, meningkat 17.5%

KUALA LUMPUR, 12 April - Eksport Malaysia pada Februari lalu meningkat 16.8 peratus kepada 102.3 bilion ringgit.Manakala import meningkat 18.4 peratus kepada 82.5 bilion ringgit.Ini menjadikan nilai dagangan negara berjumlah 184.4 bilion ringgit, meningkat 17.5 peratus berbanding tempoh sama tahun lalu.Ketua Perangkawan Malaysia Datuk Seri Mohd Uzir Mahidin dalam kenyataan memaklumkan, eksport lebih tinggi direkodkan oleh kebanyakan negeri."Pulau Pinang kekal pengeksport utama, menyumbang 29.6 peratus daripada keseluruhan eksport, diikuti Selangor; Johor; Sarawak dan Kedah. "Antara lima negeri pengimport utama, Selangor kekal penyumbang utama dengan 26.3 peratus, diikuti Pulau Pinang; Johor; Wilayah Persekutuan Kuala Lumpur dan Kedah," katanya Sementara itu, sebagai persediaan kepada permintaan semasa bulan Ramadan, Malaysia turut mencatatkan import kurma bernilai 48.1 juta ringgit pada bukan berkenaan.Pulau Pinang mencatatkan import tertinggi bagi kurma dengan nilai 20.3 juta ringgit.


DIGI Yakin pamer prestasi mantap tahun ini - CEO

KUALA LUMPUR, 13 April - DiGi.Com Bhd (Digi) yakin dapat mempamerkan prestasi mantap pada 2022, disokong oleh pelaksanaan ketara keutamaan strategiknya, kata ketua pegawai eksekutif Albern Murty.Beliau berkata pascabayar, gentian dan perniagaan adalah pemacu pertumbuhan utama, dan Digi akan terus membawa cadangan produk bernilai terbaik serta penyelesaian digital yang inovatif ke pasaran.

“Rancangan pemodenan perniagaan kami berjalan dengan baik, dengan projek transformasi teknologi maklumat kritikal dalam perancangan untuk meningkatkan pengalaman digital kepada pelanggan kami selain meningkatkan keupayaan organisasi.“Kami terus bekerjasama rapat dengan Suruhanjaya Komunikasi dan Multimedia Malaysia (SKMM) termasuk mengenai inisiatif Pemberian Perkhidmatan Sejagat, yang akan mengukuhkan keupayaan kami untuk menyediakan kesalinghubungan digital berkualiti tinggi dan mampu milik kepada masyarakat di kawasan luar bandar dan terpencil,” katanya dalam Laporan Tahunan 2021 yang dikeluarkan hari ini.Dalam perkembangan lain, Murty berkata cadangan penggabungan Celcom Axiata Bhd dan unit milik penuh Digi, Digi Telecommunications Sdn Bhd yang diumumkan tahun lepas berjalan lancar seperti yang dirancang pada masa ini.“Kami menantikan prospek menarik untuk mewujudkan peneraju pasaran Malaysia melalui keupayaan terbukti dua syarikat operasi yang mantap dan kekuatan dua peneraju telekomunikasi antarabangsa, Axiata dan Telenor.Murty berkata rangkaian 5G adalah antara infrastruktur kritikal dalam pembangunan digital yang hebat ini dan Digi komited untuk menyokong inisiatif MyDigital kerajaan.Sehingga kini, Digi mempunyai 10.3 juta pengguna dan pelanggan perniagaan, dan ia menawarkan kesalinghubungan mudah alih, perkhidmatan Internet dan penyelesaian digital melalui rangkaian Evolusi Jangka Panjang 4G. -BERNAMA


Unjuran pertumbuhan perdagangan global susut susulan konflik Rusia-Ukraine

GENEVA, April 12- Konflik berterusan antara Rusia dan Ukraine berisiko mengurangkan pertumbuhan perdagangan global antara 2.4 peratus dan 3 peratus tahun ini berbanding ramalan awal 4.7 peratus yang dibuat Oktober tahun lalu.Unjuran itu berdasarkan model simulasi ekonomi global oleh Sekretariat Pertubuhan Perdagangan Dunia (WTO).Model sama turut menjangkakan pertumbuhan Keluaran Dalam Negara Kasar (KDNK) global susut antara 3.1 peratus dan 3.7 peratus untuk tahun 2022.Konflik berkenaan menyaksikan peningkatan harga makanan dan tenaga selain mengurangkan stok barangan untuk eksport kedua negara.Rusia dan Ukraine merupakan pembekal penting produk keperluan global, terutama sumber makanan dan tenaga.

(Konflik Rusia-Ukraine beri kesan terhadap unjuran pertumbuhan perdagangan global WTO / Foto AFP)

Kedua-dua negara membekalkan kira-kira 25 peratus gandum, 15 peratus barli dan 45 peratus produk bunga matahari ke seluruh dunia pada 2019.Sektor automotif juga dijangka mengalami gangguan berikutan kekurangan bekalan paladium dan rhodium dari Rusia serta neon yang diperlukan untuk pembuatan semikonduktor dari Ukraine.Krisis berkenaan berkemungkinan menjejaskan lagi isu sekuriti makanan antarabangsa yang ketika ini mengalami peningkatan harga berikutan wabak COVID-19 dan beberapa faktor lain.


Peningkatan kos haji munasabah - BUMITRA MALAYSIA

KUALA LUMPUR, 11 April- Peningkatan Kos haji bersesuaian dengan peredaran masa dan mengambil kira kos yang bertambah berikutan suasana pandemik dan situasi semasa yang melanda dunia.Menurut Presiden Persatuan Syarikat Pengendalian Pelancongan Bumiputera Malaysia (BUMITRA MALAYSIA) Harun KC Ahmmu, ini termasuk peningkatan cukai dan caj perkhidmatan baharu yang dikenakan kerajaan Arab Saudi dan juga situasi geopolitik Ukraine - Rusia. "Semuanya tertakluk apabila Tabung Haji (TH) telah mendapat kouata daripada kerjaaan Arab Saudi bersesuaian dengan kuota yang diperolehi,""Maka TH akan menyusun penerbangan yang paling menjimatkan, sebaik sahaja jadual penerbangan ditetapkan baru tempoh satu pakej haji dapat diketahui," jelasnya kepada pemberita.

Bagaimanpun, beliau percaya pihak TH akan sedaya upaya menguruskan pakej haji yang tidak membebankan bakal jemaah.Ini termasuklah pengurusan kos pengangkutan, makanan, penerbangan dan penginapan, selain kos pengurusan khemah bagi memastikan tiada penularan COVID-19.Sebelum ini TH memaklumkan, kos menunaikan haji bagi seorang jemaah muassasah tahun ini meningkat kepada lebih RM25,000 susulan kenaikan berkaitan cukai dan caj perkhidmatan baharu yang dikenakan kerajaan Arab Saudi.


KUALA LUMPUR, 12 April - Kadar jangka pendek diunjur kekal stabil pada Selasa susulan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan berjumlah RM39.34 bilion dalam sistem konvensional manakala dana Islam pada RM21.23 bilion.

(Kadar jangka pendek diunjur stabil dengan operasi BNM)

Bank pusat itu akan mengendalikan tiga tender pasaran wang konvensional bernilai RM1.5 bilion masing-masing untuk tempoh lapan hari, 14 hari dan 30 hari serta dua tender Qard bernilai RM500 juta selama lapan hari dan 14 hari.BNM turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar (CCM) untuk tempoh satu hingga tiga bulan.Pada 4 petang, bank pusat itu akan menjalankan tender semalaman konvensional sehingga RM33.8 bilion dan RM20.2 bilion bagi tender semalaman Murabahah. -BERNAMA


Ringgit dibuka rendah susulan sentimen positif Dolar AS

KUALA LUMPUR, 12 April - Ringgit meneruskan aliran penyusutannya apabila dibuka lebih rendah berbanding dolar AS pada Selasa berikutan sentimen dolar negara maju itu yang positif dan sebaliknya menjejaskan permintaan terhadap unit tempatan, kata peniaga.Pada 9 pagi ini, ringgit susut ke paras 4.2375/2410 berbanding dolar AS daripada 4.2290/2320 pada akhir dagangan Isnin.

(Ringgit meneruskan aliran penyusutannya apabila dibuka lebih rendah berbanding dolar AS pada Selasa / Gambar hiasan)

Seorang peniaga berkata dolar AS terus mengukuh selepas hasil Perbendaharaan bon 10 tahun melonjak ke paras tertinggi baharu menjelang pengumuman data Indeks Harga Pengguna negara itu pada akhir minggu ini.“Keadaan ini menunjukkan bahawa pasaran telah mengambil kira kenaikan inflasi yang berterusan yang secara tidak langsung mengurangkan selera risiko bagi mata wang lain, termasuk bagi pasaran sedang pesat membangun,” katanya.Menurut peniaga itu, lanjutan sekatan pergerakan di China juga memberi kesan terhadap sentimen pelabur yang turut meningkatkan kebimbangan bahawa ini boleh menjejaskan pertumbuhan ekonomi global.Dalam pada itu, ringgit diniagakan bercampur-campur berbanding kelompok mata wang utama.Ia susut berbanding dolar Singapura kepada 3.1024/1054 daripada 3.1004/1031 sebelum ini dan rendah berbanding yen Jepun kepada 3.3776/3806 daripada 3.3738/3764.Ringgit bagaimanapun mengukuh berbanding pound Britain kepada 5.5147/5192 daripada 5.5201/5240 dan meningkat berbanding euro kepada 4.6074/6112 daripada 4.6210/6243, sebelum ini.- BERNAMA


MAB fail laporan kejadian susulan insiden teknikal MH2664

KUALA LUMPUR, 11 April- Malaysia Airlines Bhd (MAB) telah memfailkan Pelaporan Kejadian Wajib (MOR) kepada Pihak Berkuasa Penerbangan Awam Malaysia (CAAM) susulan insiden isu teknikal melibatkan penerbangan MH2664.Ia difailkan berdasarkan Peraturan 165 Peraturan Penerbangan Awam 2016 untuk tindakan CAAM sebagai sebahagian daripada keperluan pemantauan dan resolusi keselamatan.MAB melalui satu kenyataan memaklumkan,sepanjang minggu lalu, syarikat penerbangan itu telah bekerjasama rapat dengan CAAM untuk mengenal pasti punca kejadian, serta meneliti tindakan yang diambil oleh juruterbangnya.

MAB turut menafikan dakwaan mengenai sebarang penyembunyian maklumat daripada orang ramai, sebaliknya mengikut prosedur yang telah ditetapkan. Pihaknya kesal dan memohon maaf atas kebimbangan dan ketidakselesaan yang dialami penumpang.MAB akan memastikan, semua arahan untuk langkah pembetulan yang digariskan oleh CAAM akan dilaksanakan segera.


Ringgit dibuka rendah berbanding Dolar AS

KUALA LUMPUR, 11 April - Ringgit dibuka rendah sedikit berbanding dolar AS pagi ini apabila permintaan terhadap mata wang tempatan menyederhana selepas dolar AS terus mengukuh, kata seorang pakar ekonomi.Pada jam 9 pagi, mata wang tempatan susut kepada 4.2255/2300 berbanding dolar AS daripada 4.2195/2230 pada jam 6 petang pada Jumaat.Ketua Ekonomi Bank Islam Malaysia Bhd Mohd Afzanizam Abdul Rashid berkata ringgit akan berlegar sekitar paras RM4.22 minggu ini dengan peserta pasaran dijangka memberi lebih perhatian terhadap inflasi AS.Beliau juga berkata minit Jawatankuasa Pasaran Terbuka Persekutuan (FOMC) Fed pada 15-16 Mac yang menunjukkan penggubal dasar AS terus konsisten dalam pendirian mengetatkan monetari mereka, pastinya akan membantu meningkatkan nilai dolar AS.“Ringgit dijangka kekal dalam julat yang ketat kerana dolar AS kemungkinan meningkat, didorong oleh data ekonomi yang bertambah baik selain pendirian Rizab Persekutuan yang cenderung untuk menaikkan kadar faedah” katanya kepada Bernama.Mohd Afzanizam berkata minggu ini diunjurkan sibuk kerana beberapa siri mesyuarat untuk bank pusat seperti Bank of Canada, European Central Bank dan Bank of Korea akan berlangsung dan bank-bank ini akan memutuskan dasar monetari masing-masing.

Selain itu, Indeks Harga Pengguna (CPI) AS yang bakal dikeluarkan dijangka meningkat sebanyak 8.3 peratus berdasarkan anggaran konsensus.Sementara itu, ringgit diniagakan bercampur-campur berbanding sekumpulan mata wang utama.Mata wang tempatan meningkat berbanding yen Jepun kepada 3.3913/3951 daripada 3.4004/4034 pada hari Jumaat dan mengukuh berbanding pound Britain kepada 5.5024/5083 daripada 5.5026/5072.Ringgit bagaimanapun susut berbanding dolar Singapura kepada 3.0970/1007 daripada 3.0953/0981 pada hari Jumaat dan lemah berbanding euro kepada 4.6011/6060 daripada 4.5858/5896. - BERNAMA


Bank Dunia beri amaran krisis makanan global

KUALA LUMPUR, 10 April- Bank Dunia memberi amaran krisis makanan bakal melanda global. Presidennya, David Malpass menyatakan, perang di Ukraine menyebabkan peningkatan kawalan kerajaan terhadap eksport makanan sekali gus boleh mencetus krisis tersebut.Beliau melalui akaun Twitternya memaklumkan, pembuat dasar perlu menghentikan trend sekatan itu bagi mengelakkan perdagangan makanan dunia terjejas teruk. "Menjelang akhir Mac, sebanyak 53 campur tangan dasar baharu yang menjejaskan perdagangan makanan dunia telah dikenakan, yang mana 31 membabitkan sekatan eksport dan sembilan membabitkan halangan ke atas eksport gandum,"Sejarah menunjukkan bahawa sekatan sedemikian boleh mencetuskan keadaan yang paling tragik. Sedekad lalu, langkah seperti itu melonjakkan krisis makanan dunia, apabila harga gandum meningkat sebanyak 30 peratus," katanya.

Dalam tempoh hanya beberapa minggu, jumlah negara yang mengenakan sekatan terhadap eksport makanan melonjak sebanyak 25 peratus.Ini melibatkan 35 buah negara yang melaksanakan tindakan tersebut. Malpass menjelaskan, krisis makanan ini akan memberi kesan buruk kepada orang ramai khususnya golongan termiskin dan rentan.Ia berikutan langkah sekatan eksport mengurangkan bekalan global sehingga menyebabkan harga lebih tinggi.